Diari Oficial de la Generalitat Valenciana


Sumari del DOGV 7081, del 02-08-2013 (2013/8197)

ORDE 79/2013, de 30 de juliol, de la Conselleria d'Educació, Cultura i Esport, per la qual es convoquen diferents tipus de beques i ajudes per al foment de la investigació científica i el desenrotllament tecnològic en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7081

Data del DOGV
:   02-08-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/8197


Data del document
:   30-07-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

ORDE 79/2013, de 30 de juliol, de la Conselleria d'Educació, Cultura i Esport, per la qual es convoquen diferents tipus de beques i ajudes per al foment de la investigació científica i el desenrotllament tecnològic en la Comunitat Valenciana. [2013/8197]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1de juliol, i reformat per la Llei Orgànica 1/2006, ha establit en l'article 52.2 que la Generalitat establirà el seu propi sistema de ciència i tecnologia, promovent l'articulació i la cooperació entre els seus agents a fi de fomentar el desenrotllament tecnològic i la innovació per a donar suport al progrés i a la competitivitat empresarial de la Comunitat Valenciana. Per això, l'article 79.1 establix que la Generalitat promourà la cooperació entre els agents públics i privats que constituïxen el sistema valencià d'investigació, desenrotllament i innovació.  
La Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenrotllament Tecnològic, està orientada a crear les condicions adequades per a aconseguir nous i ambiciosos objectius d'investigació perquè contribuïsquen al progrés científic, industrial, econòmic i social de la Comunitat Valenciana. En consonància, el programa 542.50, Innovació, Transferència i Suport a Infraestructures, que s'inclou en els pressupostos de la Generalitat per a cada exercici, establix i dota un sistema d'ajudes a la investigació els objectius bàsics del qual són el foment de la investigació científica, el desenrotllament tecnològic i la innovació en l'àmbit de la Comunitat Valenciana.   
La Llei 3/2010, de 5 de maig, de la Generalitat, d'Administració Electrònica de la Comunitat Valenciana; el Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'Administració de la Generalitat; el Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, i el Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'administració de la Generalitat i el seu sector públic, establixen i regulen la utilització de mitjans telemàtics en les actuacions administratives, i preveuen expressament les ajudes que es convoquen en esta orde com a procediments i tràmits susceptibles de la tramitació a través del Registre Telemàtic de la Generalitat.  
Per tot això, fent ús de les atribucions que em conferix l'article 28 de la Llei 5/1983, de 30 de desembre, del Consell, vista la proposta del director general d'Universitat, Estudis Superiors i Ciència de 4 de juliol de 2013, i de conformitat amb esta,  
  
  
ORDENE  
  
Primer  
Es convoquen les beques i ajudes que a continuació s'indiquen, i s'aproven les bases per les quals es regirà la concessió, que s'inclouen com a annexos d'esta orde:  
1. Normes generals de procediment d'aplicació a tots els annexos d'esta orde: annex I.  
2: Ajudes per a la contractació de personal investigador en formació de caràcter predoctoral, programa VALi+d: annex II.  
3. Beques per a estades de becaris i contractats predoctorals en centres d'investigació fora de la Comunitat Valenciana: annex III.  
4. Beques del programa Santiago Grisolía: annex IV.  
5. Ajudes per a la contractació de personal investigador en formació en fase postdoctoral, programa VALi+d: annex V.  
6. Ajudes per a donar suport a la contractació de personal investigador doctor del programa Ramón y Cajal per part de centres d'investigació: annex VI.  
7. Beques per a estades de personal investigador doctor en centres d'investigació radicats fora de la Comunitat Valenciana: annex VII.  
8. Ajudes per a la realització de projectes d'I+D per a grups d'investigació emergents: annex VIII.  
9. Ajudes per a grups d'investigació de qualitat contrastada: annex IX.  
10. Renovació del programa Prometeu per a grups d'investigació d'excel·lència: annex X.  
11. Ajudes per a l'organització i la difusió de congressos, jornades i reunions de caràcter científic, tecnològic, humanístic o artístic de caràcter internacional: annex XI.  
12. Ajudes per a la promoció de la investigació, el desenrotllament tecnològic i la innovació pels parcs científics de les universitats: annex XII.  
13. Ajudes per a estades de personal investigador en empreses de la Comunitat Valenciana: annex XIII.  
14. Renovació de les ajudes a grups d'investigació per a la constitució i l'acreditació de les xarxes d'excel·lència ISIC, instituts superiors d'investigació cooperativa: annex XIV.  
15. Ajudes per a la contractació de personal de suport vinculat a un projecte de transferència dels resultats d'investigació o d'innovació: annex XV.  
16. Ajuda per a grups d'investigació per a la captació de projectes europeus: annex XVI.  
  
Segon  
Esta convocatòria arreplega les accions a desenrotllar durant l'any 2014, sense perjuí del que establix la base 5 de l'annex I. Les concessions estaran condicionades a l'existència de crèdit adequat i suficient per a això en els pressupostos de la Generalitat per a l'any 2014. La convocatòria es finançarà a càrrec de la línia T4015, del programa pressupostari 542.50 «Investigació, Transferència Tecnològica i Suport a Infraestructures», del pressupost de gastos de la Generalitat.   
En compliment del que establix l'article 47.11 del text refós de la Llei d'Hisenda Pública de la Generalitat Valenciana, i d'acord amb el que establisca la Llei de Pressupostos de la Generalitat per a l'any 2014, per resolució de la Conselleria d'Educació, Cultura i Esport es donarà publicitat a l'import global màxim destinat a la concessió de les ajudes previstes en esta disposició.  
El pagament anticipat s'efectuarà si la Llei de Pressupostos de la Generalitat per a l'any 2014 així ho establix.  
Durant l'any 2013 només es podrà arribar al moment processal anterior al de la resolució de la concessió.  
  
DISPOSICIONS ADDICIONALS  
  
Única  
1. S'ha aplicat el que establix el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les ajudes que es convoquen en esta orde no estan subjectes a l'article 107.1 del Tractat de Funcionament de la Unió Europea, pel caràcter d'estes, ja que es tracta d'activitats primàries dels centres d'investigació, i per estar dirigides a un col·lectiu que no complix el requisit de l'avantatge econòmic per a una empresa, i no es produïx falsejament de la competència que afecte els intercanvis comercials entre els estats membres.   
  
2. El contingut de les ajudes s'haurà d'adaptar a les directrius del nou marc comunitari, en el cas que hi haguera alguna discrepància amb el que establix el vigent marc comunitari sobre ajudes estatals d'investigació i desenrotllament i innovació (2006/C323/01).  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència perquè dicte les resolucions i instruccions necessàries per a l'aplicació i interpretació d'esta orde, i es delega en ell la facultat per a resoldre la concessió o denegació de les beques i ajudes a què es referix esta convocatòria, l'autorització i la disposició del crèdit, i l'autorització de les propostes de pagament necessàries d'estes, i la resta d'actes de gestió comptable necessaris per a l'execució de la resolució.  
  
  
Segona  
Esta orde produirà efectes des de l'endemà de la publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, d'ara en avant LRJPAC, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, esta orde, que posa fi a la via administrativa, podrà ser objecte de recurs potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes comptador des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 30 de juliol de 2013  
  
La consellera d'Educació, Cultura i Esport  
MARÍA JOSÉ CATALÁ VERDET  
  
  
ANNEX I  
Normes generals de procediment d'aplicació   
a tots els annexos d'esta orde  
  
Base 1. Objecte i àmbit de la convocatòria  
La concessió, en règim de publicitat, objectivitat i concurrència competitiva, dels diferents tipus de beques i ajudes que es convoquen per esta orde, es regiran per les següents bases generals i comunes a totes estes, a més de les especifiques que per a cada una s'establixen en els corresponents annexos. Als efectes previstos en esta convocatòria, la referència a centre d'investigació inclou les universitats públiques i privades.  
  
Base 2. Sol·licituds  
1. Els models d'impresos normalitzats (sol·licituds i la resta de documentació) estaran disponibles en la següent adreça d'Internet: .  
2. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Els sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i, a més de la seua remissió telemàtica, les presentaran amb les corresponents firmes originals en els llocs assenyalats a continuació, excepte que en cada un dels annexos se'n fixe un altre distint.  
La sol·licitud junt amb la documentació requerida en cada cas es presentarà en els registres dels centres d'investigació on l'investigador proponent tinga o tindrà la seua vinculació estatutària o laboral. En el cas que el centre d'investigació no dispose de registre d'entrada, la sol·licitud s'haurà de presentar en un registre oficial dins del termini indicat. En el cas que els sol·licitants opten per presentar la seua sol·licitud en una oficina de Correus d'Espanya, ho faran en sobre obert perquè cada imprés siga datat i segellat per separat pel personal de Correus abans de ser certificat.  
Els centres d'investigació presentaran les sol·licituds rebudes en qualsevol dels llocs assenyalats en l'article 38.4 de la LRJPAC, llevat que en l'annex corresponent se n'especifique un altre.  
3. La presentació de la sol·licitud comportarà l'autorització a l'òrgan gestor per a comprovar les dades d'identitat, domicili i residència, segons el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic i sol·licitar els certificats que emetrà l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Administració Pública, en els quals s'acredite el compliment per part de la persona sol·licitant de les obligacions tributàries i de la Seguretat Social, en els termes establits en l'article 22.4, del Reglament de la Llei General de Subvencions, aprovat per Reial Decret 887/2006, de 21 de juliol. No obstant això, els qui sol·liciten estes ajudes i beques podran acreditar directament el compliment de les referides obligacions aportant els certificats corresponents. Estan exonerades d'esta obligació les beques o ajudes d'esta convocatòria destinades expressament a finançar estudis, quan les perceben directament les persones individuals beneficiàries.  
  
La residència a la Comunitat Valenciana s'acreditarà, si és el cas, per mitjà del certificat d'empadronament en un municipi d'esta.  
4. A la sol·licitud s'adjuntarà la documentació exigida per a cada convocatòria concreta en l'annex corresponent. En tot cas, s'adjuntarà la declaració responsable de no estar incurs en les prohibicions previstes en l'article 13 de la Llei 38/2003, General de Subvencions.  
  
A més, en el cas d'entitats privades, llevat que la documentació ja estiga en poder de l'administració actuant, l'imprés de sol·licitud s'acompanyarà d'una còpia dels estatuts o la documentació acreditativa de la constitució de l'entitat sol·licitant, i una còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant. D'altra banda, estes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció d'esta obligació, segons el que establix l'article 7 de la Llei 11/2003, de 10 d'abril, sobre l'Estatut de les Persones amb Discapacitat.  
  
5. En totes les convocatòries, excepte que s'establisca una altra cosa en l'annex corresponent, les sol·licituds hauran de tindre la firma del representant legal de l'entitat i de l'investigador o la investigadora responsable del projecte. En el cas de sol·licituds amb firma electrònica, la firma de la persona que tinga la representació legal de l'entitat s'acreditarà per mitjà de la relació firmada de totes les propostes que presente l'òrgan d'investigació.   
6. Només s'admetrà una sol·licitud per persona o investigador principal per a cada una de les ajudes i beques establides en els annexos d'esta orde, llevat que en estos s'especifique una altra cosa.  
7. La documentació de les sol·licituds desestimades o denegades podran retirar-la les persones interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Cultura i Esport, passat eixe termini, les sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
8. Els projectes d'investigació han de referir-se a les activitats primàries dels centres d'investigació sol·licitant.   
  
Base 3. Requisits de la convocatòria  
Els sol·licitants hauran de tindre els requisits que s'establixen en cada una de les beques o ajudes a l'acabament del termini de presentació de sol·licituds, llevat que en l'annex corresponent s'especifique un altre termini.   
  
Base 4. Termini de presentació  
El termini de presentació de sol·licituds serà de l'16 de setembre al 15 d'octubre de 2013, llevat que en l'annex corresponent se n'especifique un altre. Acabat este termini, o el que s'establisca en els annexos corresponents, els centres disposen de deu dies naturals per a presentar les sol·licituds rebudes en qualsevol dels llocs assenyalats en l'article 38.4 de la LRJPAC.  
  
Base 5. Duració de les beques i ajudes  
D'acord amb el que establix l'article 16 de la Llei 2/2009, de 14 d'abril de la Generalitat, de coordinació del Sistema Valencià d'Investigació Científica i Desenrotllament Tecnològic, les ajudes i beques convocades en els annexos II, IV, V, VIII, X i XV tindran abast plurianual. La concessió d'estes ajudes i beques queda condicionada a l'existència de crèdit adequat i suficient en els pressupostos de la Generalitat de les anualitats corresponents.  
  
Base 6. Instrucció del procediment  
1. El Servici de Política Científica, d'ofici, impulsarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució, així com per a realitzar les propostes de cada fase comptable que siguen procedents en execució d'esta.  
2. Si la documentació aportada és incompleta o presenta errors esmenables es requerirà, en el servidor d'informació de la Conselleria d'Educació, Cultura i Esport , o per qualsevol mitjà que permeta tindre constància de la seua recepció per l'interessat, a les entitats o persones sol·licitants que en el termini de 10 dies esmenen la falta o adjunten els documents preceptius, amb l'advertència que si no ho fan es considerarà que desistixen de la seua sol·licitud, d'acord amb el que establix l'article 71 de la LRJPAC i amb els efectes previstos en l'article 42.1 de la llei esmentada. Addicionalment, també es podrà comunicar esta incidència per correu electrònic. Durant el període d'esmena no es podrà modificar l'objecte i condició de la sol·licitud presentada.   
3. Les ajudes regulades en la present orde s'atorgaran en règim de concurrència competitiva i, per això, en virtut del que preveu l'article 59.6.b de la Llei 30/1992, de 26 de novembre, les notificacions es realitzaran per mitjà de la publicació en la pàgina web de la Conselleria d'Educació, Cultura i Esport , i es produiran tots els efectes de notificació practicada.  
4. Les ajudes i beques objecte de regulació en esta orde no establiran cap vinculació, laboral o administrativa, entre les persones beneficiàries i la Generalitat.  
  
Base 7. Avaluació  
D'acord amb l'article 22 de la Llei 38/2003, de 17 de novembre, General de Subvencions, una comissió avaluadora composta per qui exercisca la direcció de Servici de Política Científica i dos tècnics adscrits al servici esmentat, elevarà la corresponent proposta de resolució al director general d'Universitat, Estudis Superiors i Ciència, en el termini màxim de quinze dies des de la seua constitució. Només la documentació aportada en la sol·licitud inicial serà remesa per a avaluació. La Comissió Avaluadora demanarà l'assessorament de l'Agència Valenciana d'Avaluació i Prospectiva (AVAP) o de persones expertes designades pel director general d'Universitat, Estudis Superiors i Ciència.  
  
  
Base 8. Selecció i resolució  
1. D'acord amb el que establix l'article 27 de la Llei 38/2003, General de Subvencions, quan l'import de la proposta de resolució siga inferior a la que figura en la sol·licitud presentada, s'instarà la persona beneficiària a modificar la seua sol·licitud per a ajustar els compromisos i les condicions a la subvenció atorgable. La modificació haurà de realitzar-se en el termini màxim de deu dies des de la notificació de la proposta de resolució. Si la persona beneficiària no realitza la modificació en el termini assenyalat, se la tindrà per desistida de la seua sol·licitud de subvenció.  
2. Vista la proposta de l'òrgan col·legiat previst en la base 7, la concessió o denegació de les ajudes s'acordarà per resolució del director general d'Universitat, Estudis Superiors i Ciència, per delegació de la consellera d'Educació, Cultura i Esport. La resolució del procediment es notificarà a les persones interessades d'acord amb el que preveu l'article 58 i següents de la LRJPAC i amb la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web abans mencionada. Esta publicació substituirà la notificació de conformitat amb el que preveu l'article 59.6.b de la mencionada Llei 30/1992. A efectes del que establix l'article 18 de la Llei General de Subvencions, la resolució es publicarà també en el Diari Oficial de la Comunitat Valenciana.  
  
3. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de sis mesos a partir de la data d'acabament del termini de presentació de sol·licituds, excepte que en el corresponent annex se n'especifique un altre. El còmput d'este termini s'interromprà durant el termini requerit per a l'esmena per part de l'interessat. Transcorregut el termini mencionat sense que haja recaigut una resolució, s'entendrà desestimada la sol·licitud de concessió d'ajuda, en els termes que establix l'article 44 de LRJPAC.  
4. L'import de les beques i ajudes regulades en esta orde en cap cas podrà ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desenrotllar la persona beneficiària. En este cas, quan la subvenció principal siga la de la Generalitat, serà procedent el reintegrament de l'excés obtingut sobre el cost de l'activitat desenrotllada.  
  
Base 9. Obligacions de les persones beneficiàries  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a aquelles a què fa referència l'article 14 de la Llei 38/2003, de 17 de novembre, General de Subvencions.  
2. Les persones beneficiàries estan obligades a realitzar les activitats subvencionades en els termes de la resolució de concessió, i a justificar la seua realització en els terminis establits.  
3. En particular, les persones beneficiàries estan obligades a:  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre de 2014, llevat que s'establisca un termini diferent en l'annex que regula la convocatòria. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Universitat, Estudis Superiors i Ciència, per a la seua autorització o denegació, si és procedent.  
b) Acreditar, davant de la Direcció General d'Universitat, Estudis Superiors i Ciència, la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.   
  
d) Comunicar a la Direcció General d'Universitat, Estudis Superiors i Ciència l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, als efectes del que establix l'article 30.4 de la Llei General de Subvencions.  
  
e) Reintegrar, quan corresponga segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i remetre una còpia del document acreditatiu del reintegrament a la Direcció General d'Universitat, Estudis Superiors i Ciència. En este últim cas el reintegrament identificarà necessàriament, amb claredat, l'entitat beneficiària i la denominació de la infraestructura o projecte per al qual es va atorgar l'ajuda. De conformitat amb el que establix l'article 13.2.g de la Llei 38/2003, General de Subvencions, no podran obtindre la condició de persones beneficiàries d'estes ajudes les entitats que no es troben al corrent en el pagament d'obligacions per reintegrament de subvencions.  
f) Quan les entitats beneficiàries hagen d'aportar, d'acord amb el que establix l'article 47 bis del text refós de la Llei d'Hisenda Pública de la Generalitat, garanties per a la bestreta de subvencions, la garantia consistirà en aval bancari per import igual a la quantitat anticipada, incrementada en l'1 per cent d'esta.  
g) Fer constar en les memòries anuals que es redacten, així com en els treballs i activitats realitzats, el patrocini de la Generalitat.  
h) Destinar els béns al fi concret per al qual es va concedir la subvenció durant un període no inferior a cinc anys en el cas de béns inscriptibles en un registre públic, ni a dos anys per a la resta de béns inventariables.  
i) Les entitats beneficiàries hauran de realitzar les operacions necessàries per a distingir els costos i el finançament de les activitats no econòmiques, que es financen a través d'esta convocatòria, d'aquelles que sí que tenen un caràcter econòmic.  
  
j) Difondre els resultats de les investigacions objecte de subvenció.  
  
k) La resolució d'adjudicació suposa l'acceptació expressa per part dels beneficiaris de les ajudes i beques a ser inclosos en la llista pública que s'arreplega en l'article 7, apartat 2, lletra d, del Reglament (CE) 1828/2006 de la Comissió, de 8 de desembre.   
  
Base 10. Gastos subvencionables  
Les ajudes i beques previstes en esta convocatòria tindran caràcter de subvenció i compliran el que establix l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en el dit article. En este sentit, els tributs són gastos subvencionables quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
  
Base 11. Seguiment i control de les actuacions  
1. El director general d'Universitat, Estudis Superiors i Ciència, establirà els procediments adequats per a això, i designarà, si és el cas, els òrgans, les comissions o les persones expertes que estime necessaris per a realitzar les oportunes actuacions de seguiment i comprovació de l'aplicació de l'ajuda.  
2. Tota alteració de les condicions tingudes en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida.   
3. L'incompliment total o parcial dels requisits i de les obligacions establits en la present orde i la resta de normes aplicables, així com de les condicions que si és el cas s'establisquen en la corresponent resolució de concessió comportarà, amb audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
b) En el cas que s'haja produït el cobrament anticipat, reintegrament total o parcial de l'ajuda concedida, junt amb els interessos de demora corresponents, d'acord amb el que establix l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient d'esta.  
b) Incompliment de la finalitat per a la qual va ser concedida la beca o ajuda.  
c) Quan estiga acreditada, a través del seguiment que de les accions subvencionades efectue la Direcció General d'Universitat, Estudis Superiors i Ciència, la no adequació del gasto efectivament realitzat al que s'ha proposat i adjudicat.  
4. Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de l'ajuda percebuda, els agents encarregats d'estes funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els indicis esmentats.  
  
Base 12. Justificació de les ajudes  
1. Les persones beneficiàries d'estes ajudes hauran d'acreditar, de conformitat amb allò que establix l'article 14.b de la Llei de Subvencions, la realització de l'activitat d'investigació i el compliment de la finalitat que determine la concessió i gaudi de la subvenció.  
  
2. Sense perjuí del que disposen els successius annexos, així com de les instruccions que puga dictar el director general d'Universitat, Estudis Superiors i Ciència, les entitats beneficiàries estaran obligades a presentar, en el termini que establisca la resolució de concessió de la beca o ajuda, la documentació següent com a justificació del pagament de les ajudes rebudes:  
a) Les universitats públiques valencianes i les entitats amb personalitat jurídica pròpia que en depenguen, el Consell Superior d'Investigacions Científiques i les entitats de l'article 5 del text refós de la Llei d'Hisenda Pública de la Generalitat Valenciana justificaran les ajudes per mitjà d'un certificat expedit per l'òrgan competent on s'expresse que l'ajuda concedida ha sigut degudament registrada en la comptabilitat de l'entitat; que els fons s'han destinat a realitzar l'activitat per a la qual van ser concedits i que la documentació original acreditativa del gasto realitzat es troba en les dependències d'esta, a la disposició de la Direcció General d'Universitat, Estudis Superiors i Ciència, de la Intervenció General de la Generalitat i de la Sindicatura de Comptes, i s'adjunta una relació detallada dels gastos realitzats en les actuacions objecte de suport d'esta subvenció.  
b) Les restants entitats hauran de presentar els originals i les còpies dels justificants dels gastos realitzats com a conseqüència de les actuacions objecte de suport per esta subvenció, a nom de l'entitat beneficiària, expedits d'acord amb la normativa vigent. Per a la justificació dels gastos de personal realitzats es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat.  
c) Totes les entitats hauran d'aportar una declaració responsable acreditativa del compliment de les obligacions establides en la Llei 38/2003, de 17 de novembre, General de Subvencions. Si concorre el supòsit previst en l'apartat 3 de l'article 31 de la Llei 38/2003, de 17 de novembre, General de Subvencions, s'hauran de presentar les ofertes sol·licitades. Quan l'elecció no recaiga en l'oferta econòmica més avantatjosa, haurà de justificar-se l'elecció.  
d) Aquelles entitats que estiguen exemptes d'IVA hauran de remetre un certificat acreditatiu d'este aspecte.  
3. El termini per a la presentació de les justificacions serà el que s'establisca en la resolució de concessió de l'ajuda o beca.  
4. De conformitat amb el que establix l'article 73 del Reglament de Subvencions, aprovat pel Reial Decret 887/2006, de 21 de juliol, els justificants originals presentats es marcaran amb una estampilla, i s'hi indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.   
  
  
Base 13. Cessió de dades  
La participació en la present convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
  
Base 14. Principis que han de respectar els grups d'investigació  
1. Els projectes hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.  
2. Els projectes que impliquen la investigació en humans o la utilització de mostres d'origen humà hauran d'atindre's al que establix la Llei 14/2007, de 3 de juliol, d'Investigació Biomèdica.  
3. Els projectes que comporten assajos clínics hauran de complir el que preveu el Reial Decret 223/2004, de 6 de febrer, pel qual es regulen els assajos clínics amb medicaments.  
4. Els projectes que impliquen experimentació animal hauran d'atindre's al que establix la normativa vigent i, en particular, el Reial Decret 1201/2005, de 10 d'octubre, sobre protecció dels animals utilitzats per a experimentació i altres fins científics.  
5. Els projectes que impliquen la utilització de centres modificats genèticament hauran d'atindre's al que establix la Llei 9/2003, de 25 d'abril, sobre la utilització confinada, alliberament voluntari i comercialització de centres modificats genèticament, i el Reial Decret 178/2004, de 31 de gener, pel qual s'aprova el reglament general que la desplega.  
  
6. Els projectes que impliquen la utilització d'agents biològics hauran d'ajustar-se al que establix la Llei 31/1995, de 8 de novembre, de Prevenció de Riscos Laborals, i en els reials decrets que la despleguen, quant als riscos relacionats amb l'exposició a agents biològics.  
  
Base 15. Responsabilitats   
La Generalitat queda exonerada i no és responsable dels danys i els perjuís que puguen sobrevindre en relació amb l'activitat objecte de subvenció.   
  
Base 16. Normativa d'aplicació  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC).  
b) El Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana.  
c) La Llei de pressupostos de la Generalitat per a l'exercici a què corresponen les ajudes.  
d) La Llei 38/2003, de 17 de novembre, General de Subvencions.  
e) El Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.  
f) El Reial Decret 63/2006, de 27 de gener, pel qual s'aprova l'estatut del personal investigador en formació.  
g) La Llei 11/2007, de 22 de juny, d'accés electrònic dels ciutadans als servicis públics.  
h) Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
i) Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenrotllament Tecnològic.  
j) La Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
  
  
ANNEX II  
Ajudes per a la contractació de personal investigador en formació   
de caràcter predoctoral, programa VALi+d  
  
Base 1. Objecte   
L'objecte de la present convocatòria és la concessió d'ajudes dirigides a la contractació, pels centres d'investigació, de personal investigador en formació de caràcter predoctoral.  
  
Base 2. Beneficiaris de les ajudes   
Les entitats beneficiàries d'estes ajudes són els centres d'investigació de la Comunitat Valenciana.  
  
Base 3. Persones sol·licitants  
Les persones que opten a la seua contractació com a personal investigador en formació de caràcter predoctoral hauran de tindre, a l'acabament del termini de presentació de sol·licituds, la totalitat dels requisits següents:  
a) Tindre la nacionalitat espanyola, o ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya, si és el cas.  
b) Residir a la Comunitat Valenciana.  
c) Estar en possessió d'un títol espanyol de grau, llicenciat, arquitecte, enginyer, enginyer tècnic o diplomat, acabat després de l'1 de gener de 2010. La data d'acabament d'estudis de la titulació requerida podrà ser posterior a l'1 de gener de 2006 per a aquelles persones que s'hagen dedicat a l'atenció i cura de fills menors de sis anys entre l'1 de gener de 2007 i el 31 de desembre de 2009.  
  
d) Estar admesos en un programa oficial de doctorat en fase d'investigació en una universitat de la Comunitat Valenciana.   
e) Posseir una nota mitjana de l'expedient acadèmic del títol de grau, llicenciat, arquitecte, enginyer, enginyer tècnic o diplomat igual o superior a 7,5 punts.   
La nota mitjana de l'expedient acadèmic s'obtindrà d'acord amb el que preveu el Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i de validesa en tot el territori nacional. En el cas que en el certificat oficial no conste la nota mitjana de l'expedient acadèmic, s'haurà de presentar un certificat d'acabament d'estudis i la nota mitjana de l'expedient acadèmic en base 10, expedit per la universitat.  
f) No estar en possessió del títol de doctor o doctora.   
  
Base 4. Duració de les ajudes  
La duració de les ajudes serà de tres anys. La data d'inici dels contractes estarà determinada en la resolució de concessió i serà posterior a l'1 de gener de 2014.  
A més del transcurs del termini establit, l'ajuda acaba en el moment que s'obtinga el títol de doctor o doctora. No obstant això, es podrà sol·licitar a la Direcció General d'Universitat, Estudis Superiors i Ciència, en el termini d'un mes des de la lectura i defensa de la tesi doctoral, continuar disfrutant del contracte fins al màxim del període concedit en eixa anualitat.  
La sol·licitud s'acompanyarà de la documentació següent:  
- Informe específic del treball a realitzar en este període.  
- Informe del director o directora del treball de tesi sobre la conveniència del treball a realitzar i l'ampliació del període.  
Del període màxim de gaudi de l'ajuda es descomptaran els períodes en què s'haja disfrutat d'altres beques o ajudes equivalents per la seua anàloga naturalesa, atenent criteris com l'objecte, la quantia, el procés de selecció o altres, i pel temps disfrutat d'esta durant la fase d'investigació del programa de doctorat.   
  
Base 5. Dotació, caràcter i condicions de gaudi del contracte  
1. La Generalitat aportarà 16.800 euros per any de contracte, que serà la quantitat mínima bruta que rebrà la persona contractada. A més, aportarà la quantitat necessària per a cobrir els costos de seguretat social del contracte corresponents a la quantitat esmentada.  
2. Els centres podran incrementar a càrrec dels seus propis pressupostos la quantia de l'ajuda que s'establix en esta convocatòria.  
  
3. Els contractes hauran de formalitzar-se en el termini que s'establisca en la resolució d'adjudicació.  
4. El personal investigador contractat podrà col·laborar en tasques docents d'acord amb les normes de l'entitat contractant.  
  
Base 6. Formalització de les sol·licituds  
1. Termini i lloc de presentació  
Les sol·licituds es presentaran en el termini i lloc establits en l'annex I.  
2. L'imprés de sol·licitud estarà acompanyat dels documents següents:  
a) Còpia del títol espanyol de grau, llicenciat, arquitecte, enginyer, enginyer tècnic o diplomat.  
b) Currículum de la persona sol·licitant.  
c) Certificat emés per la secretaria del centre, o còpia confrontada, en el qual conste l'obtenció del títol i la nota mitjana de l'expedient acadèmic en base 10 de la titulació de grau, llicenciat, enginyer, enginyer tècnic o diplomat i de la titulació de màster o, si és el cas, dels crèdits cursats que possibiliten l'accés al programa de doctorat en la seua fase d'investigació.  
d) Certificat emés per l'òrgan competent del centre d'estar admés en un programa de doctorat en la seua fase d'investigació.   
e) Memòria descriptiva del projecte d'investigació que es pretén realitzar, segons l'esquema següent:   
- Antecedents i estat actual del tema. Bibliografia més rellevant.  
- Objectius concrets de la investigació.  
- Metodologia.  
- Pla de treball.  
- Vinculació de l'activitat proposada a les línies d'investigació del grup d'acollida.  
f) En el cas de persones que s'acullen al supòsit establit en la base 3.c hauran d'aportar una fotocòpia del llibre de família i un certificat de la vida laboral emés per la Seguretat Social.  
3. Només podrà presentar-se una sol·licitud per cada persona candidata. Cada tutor o director de tesi podrà presentar un sol candidat o candidata com a màxim.  
4. El centre beneficiari comprovarà que la documentació presentada s'ajusta als requisits establits en esta convocatòria i no és contrària a la normativa del centre, així com el seu compromís d'acceptar les normes regulades en esta convocatòria. Les sol·licituds hauran de tindre la conformitat del representant legal o persona en qui delegue de l'entitat en què es desitge realitzar el treball d'investigació i del director o directora de la investigació. Per a omplir este requisit en les sol·licituds telemàtiques amb certificat de firma digital, els centres d'investigació aportaran una relació de les persones sol·licitants firmada per qui exercisca la representació legal de l'entitat en matèria d'investigació i els directors o directores de tesi.  
  
Base 7. Avaluació i selecció de candidats  
1. La comissió de selecció fixarà la nota mitjana mínima per cada àrea de coneixement ANEP i tindrà en compte els criteris següents:  
a) Nota mitjana de l'expedient acadèmic de la persona preseleccionada. Esta nota serà la mitjana ponderada de la titulació de grau, llicenciat, arquitecte, enginyer, enginyer tècnic o diplomat i del títol oficial de màster, o si és el cas, dels crèdits cursats que possibiliten l'accés al programa de doctorat (70 %).  
b) Avaluació de la memòria descriptiva del projecte d'investigació (20 %).  
c) Avaluació del currículum del sol·licitant (10 %).  
2. Les renúncies que es produïsquen entre les persones beneficiàries, fins a la data prevista per a la seua incorporació en la resolució de la concessió, podran ser cobertes amb l'adjudicació de noves beques a les persones sol·licitants següents, per l'orde de reserva establit, per àrea de coneixement i puntuació, en esta resolució.  
  
Base 8. Obligacions  
Són obligacions del centre d'investigació:  
a) Formalitzar un contracte laboral a temps complet d'acord amb l'article 21 de la Llei 14/2011, d'1 de juny, de la Ciència, la Tecnologia i la Innovació, o amb la legislació aplicable a cada institució i remetre'n una còpia a la Direcció General d'Universitat, Estudis Superiors i Ciència.  
b) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal desenrotllament de la seua activitat.  
c) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, així com la realització d'estades breus en centres d'investigació, assistència i participació en congressos, i altres activitats relacionades amb la seua investigació.  
d) Vigilar que el personal investigador contractat desenrotlle amb aprofitament l'activitat investigadora, i s'ajuste a les normes de treball i a les disposicions reglamentàries del centre on aquell es duga a terme.  
  
e) Vetlar perquè el personal investigador contractat romanga en el centre d'aplicació del contracte, amb el mateix director de tesi o projecte. Qualsevol alteració o incidència que afecte les condicions davall les quals es va concedir l'ajuda haurà de ser autoritzada per la Direcció General d'Universitat, Estudis Superiors i Ciència i necessitarà la conformitat dels centres i investigadors implicats.   
f) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional d'esta ajuda corresponent al temps de contracte no disfrutat pel personal investigador contractat.   
g) El tutor o director de la tesi serà la persona responsable de supervisar el treball del personal investigador contractat, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.  
h) Comunicar a la Direcció General d'Universitat, Estudis Superiors i Ciència la lectura i defensa de la tesi doctoral en el termini d'un mes des que es produïsca, i s'haurà de presentar en el termini esmentat una còpia del resguard de la sol·licitud del títol de doctor.  
  
Base 9. Incompatibilitat  
Esta ajuda és incompatible amb qualsevol altra ajuda, beca o contracte d'anàloga naturalesa o d'aquelles altres que perjudiquen la finalitat investigadora i la normativa de l'ajuda i/o es produïsquen en el seu mateix horari. També serà incompatible amb qualsevol altra percepció econòmica quan la normativa que la regula així ho establisca.   
  
Base 10. Seguiment de les ajudes als contractes  
1. La Direcció General d'Universitat, Estudis Superiors i Ciència farà anualment un seguiment científic sobre el treball desenrotllat pel personal investigador contractat. Per a la qual cosa dos mesos abans de finalitzar cada any de contracte, el personal investigador contractat haurà de remetre, a través dels centres perceptors de l'ajuda, un informe del treball realitzat i del pla de treball per a l'any següent i un informe del director o directora de la tesi.  
2. Finalitzat el contracte, inclosa la renúncia d'este, la institució contractant haurà de remetre a la Direcció General d'Universitat, Estudis Superiors i Ciència, en el termini de tres mesos, un resum explicatiu de la labor realitzada pel personal investigador contractat, i de qualsevol altra activitat realitzada, amb un informe del director o tutor de tesi sobre els resultats i el grau de formació adquirit.  
  
Base 11. Justificació de les ajudes  
Els centres beneficiaris de les ajudes hauran d'efectuar la justificació d'acord amb el que establix la base 12 de l'annex I d'esta orde.   
  
  
  
ANNEX III  
Beques per a estades de contractats predoctorals en centres d'investigació fora de la Comunitat Valenciana  
  
Base 1. Objecte  
L'objecte d'esta convocatòria és la concessió de beques per a estades del personal investigador en formació predoctoral, en centres d'investigació de fora de la Comunitat Valenciana i que tinguen com a objectiu l'adquisició de noves tècniques l'accés a instal·lacions científiques, la consulta de fons bibliogràfics o documentals o altres activitats significatives en el context del projecte de tesi de la persona beneficiària, i que contribuïsquen a la seua formació científica i tècnica.  
  
Base 2. Persones beneficiàries  
Podrà beneficiar-se d'estes beques el personal investigador en formació el contracte del qual tinga com a objecte la realització d'una tesi doctoral i estiga finançat per la Generalitat a l'empara d'una orde de la conselleria competent en matèria d'educació. Hauran de mantindre eixes mateixes condicions durant el període de realització de l'estada.  
No podran sol·licitar esta ajuda les persones que hagen sigut beneficiàries d'esta en convocatòries anteriors per un període total d'estada superior a sis mesos.  
  
Base 3. Duració i període de realització de les estades  
1. El període de realització de l'estada subvencionada haurà de ser entre l'1 de gener i el 31 de desembre de 2014.  
2. L'estada haurà de realitzar-se en un únic centre d'investigació, radicat fora de la Comunitat Valenciana, preferiblement a l'estranger, i tindrà una duració ininterrompuda mínima de 3 mesos i màxima de 9 mesos, excepte en els casos següents:   
a) Les estades en centres d'investigació radicats a Espanya seran com a màxim de 3 mesos.  
b) Quan l'objecte de l'estada siga exclusivament la consulta bibliogràfica o documental, la seua duració no podrà excedir 1 mes.  
  
Base 4. Formalització de sol·licituds  
1. Les sol·licituds es presentaran en el termini i el lloc establits en l'annex I.  
2. L'imprés de sol·licitud estarà acompanyat dels documents següents:  
a) Memòria del treball d'investigació a desenrotllar per la persona sol·licitant, en la qual es justifique l'oportunitat de l'estada, la seua duració i el lloc en què es realitzarà. Haurà de tindre el vistiplau de la persona directora de la tesi.  
b) Currículum de la persona sol·licitant.  
  
Base 5. Criteris d'avaluació  
Els criteris establits per a l'avaluació de l'estada són els següents:  
  
a) Currículum (40 %).  
b) Interés cientificotècnic i repercussions de l'estada proposada en el mateix treball d'investigació, així com la qualitat contrastada del centre receptor (60 %).   
  
Base 6. Quantia i duració de les beques  
1. La resolució de concessió d'estes beques establirà la duració i la resta de condicions.  
2. Les beques tindran una dotació mensual per a gastos d'allotjament i manutenció de 600 euros quan l'estada es realitze en un centre radicat a Espanya, de 800 euros quan l'estada s'efectue en un centre europeu, 1.200 euros per a la resta de països, i una ajuda per al viatge d'anada i tornada al centre de destinació de 300 euros.  
3. La realització de l'estada per un període de temps inferior al previst en la resolució de la concessió de la beca haurà d'estar justificada i suposarà l'obligació de reintegrar una part de la quantia percebuda proporcional al període no disfrutat de l'estada.  
  
Base 7. Compatibilitat   
Estes beques són compatibles amb el contracte per a la realització de la tesi doctoral finançat per la Generalitat i incompatibles amb qualsevol altra obtinguda per a la mateixa finalitat objecte d'esta convocatòria.  
  
Base 8. Renúncia  
Les renúncies que es produïsquen entre les persones beneficiàries, durant el mes següent a la publicació de la resolució de la concessió, podran ser cobertes amb l'adjudicació de noves beques a les persones sol·licitants següents per l'orde de reserva establit, si és el cas, per resolució del director general d'Universitat, Estudis Superiors i Ciència.  
  
  
Base 9. Obligacions de les persones beneficiàries  
Les persones beneficiàries estaran obligades davant de la Direcció General d'Universitat, Estudis Superiors i Ciència a:  
a) Aportar en el termini d'un mes des de la notificació de la concessió de la beca, el certificat del centre receptor d'acceptació de l'estada de la persona beneficiària durant les dates sol·licitades. La falta de presentació d'este document per la persona beneficiària en este termini suposarà la renúncia a l'ajuda. Durant este termini presentaran també el document original de domiciliació bancària.  
b) No es podrà modificar el centre de destinació sol·licitat una vegada concedida la beca.   
c) Remetre la seua incorporació a la universitat o al centre d'investigació de destinació dins dels vint dies següents a la data en què es produïsca, i s'indicarà l'adreça postal a l'efecte de notificacions, i, si és el cas, l'adreça electrònica. En cas de no comunicar la incorporació en el termini esmentat, s'entendrà que renuncia a l'ajuda concedida.  
d) Ajustar la seua actuació a les normes del centre d'investigació a què s'incorporen i realitzar la seua activitat en règim de dedicació exclusiva.  
e) Notificar expressament qualsevol canvi en les condicions de l'estada subvencionada, i, prèviament a la realització d'esta, per mitjà d'un escrit de sol·licitud d'autorització. L'incompliment d'esta notificació podrà donar lloc a la modificació de la resolució de concessió.  
  
f) Tindre una assegurança d'accidents, d'assistència mèdica i de responsabilitat civil, l'àmbit de cobertura de la qual incloga el país de destinació, que haurà de ser subscrita per l'entitat a què estiguen adscrites. No estaran obligades a subscriure una assegurança d'assistència mèdica en el cas d'estades en països membres de la Unió Europea i de l'Espai Econòmic Europeu, o en països amb conveni bilateral en matèria de Seguretat Social que preveja l'assistència sanitària per a persones treballadores desplaçades.  
g) Remetre, en el termini d'un mes des de l'acabament de l'estada, la documentació següent:  
- Informe del treball realitzat, que continga els resultats obtinguts i on es faça constar la conformitat de la persona directora del treball o, si és el cas, de la persona directora de la institució o centre on s'ha desenrotllat l'estada.  
- Certificat de l'estada emés per la persona representant legal del centre de destinació on consten les dates d'inici i acabament de l'estada i que haurà de tindre el vistiplau de la persona responsable de l'equip o grup científic receptor.  
L'incompliment d'estes obligacions podrà ocasionar el reintegrament de les quantitats rebudes.   
  
ANNEX IV  
Beques del programa Santiago Grisolía  
  
Base 1. Objecte  
L'objecte d'esta convocatòria és la concessió de beques per a estades de personal investigador en organismes d'investigació de la Comunitat Valenciana. La seua finalitat és el suport a les tasques d'investigació i desenrotllament, i va dirigit a persones que hagen obtingut una titulació universitària, per una institució no espanyola, en l'àmbit científic que corresponga al projecte d'investigació a què vullga adscriure's.  
  
  
Base 2. Projectes  
Els projectes per als quals es realitzarà l'estada pel personal seleccionat per a estes beques, seran proposats pels centres d'investigació de la Comunitat Valenciana, i seran seleccionats per resolució del director general d'Universitat, Estudis Superiors i Ciència d'acord amb el que establix este annex, i seran publicats en l'adreça d'Internet .   
Podran proposar projectes, per mitjà del seu centre d'investigació i com a investigadors responsables de l'estada, el personal investigador doctor, que tinga vinculació estatutària o contractual, en el moment de la sol·licitud i que haurà de mantindre almenys durant el període d'execució de l'ajuda. Estos investigadors hauran de ser investigadors principals d'un projecte d'investigació vigent, finançat per plans nacionals d'I+D o per programes marc de la Unió Europea. A més, el personal investigador haurà de tindre reconegut un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver acabat com a investigador principal un mínim de 2 projectes d'I+D del pla nacional o de programes marc de la Unió Europea, amb una duració superior a un any.  
  
Este aspecte haurà de ser acreditat per la unitat responsable en matèria d'investigació de l'entitat.   
A la sol·licitud, disponible en la pàgina web de la Direcció General d'Universitat, Estudis Superiors i Ciència, s'adjuntarà un resum del projecte i el document dels resultats científics en matèria d'investigació, com a investigador principal, de la persona proponent del projecte en els últims sis anys, Esta documentació serà objecte d'avaluació per a la selecció dels projectes objecte d'aplicació de les beques.  
  
Els criteris d'avaluació dels projectes seran els següents:  
a) Mèrits de l'investigador responsable del projecte (60 %).  
b) Qualitat del projecte (40 %).  
  
Base 3. Duració de la beca  
El període de gaudi de les beques serà de dos anys o fins a la lectura i defensa de la tesi doctoral, si és anterior al termini mencionat. Si un mes abans d'acabar el període de beca, la persona beneficiària acredita l'obtenció del títol de màster universitari o estar admesa en un programa de doctorat en la seua fase d'investigació, podrà sol·licitar un període addicional de beca de fins a dotze mesos, a fi d'ampliar el seu període investigador.  
  
Base 4. Dotació de la beca  
1. La dotació de les beques serà de 1.200 euros bruts mensuals, quantitat a què es practicarà la retenció d'IRPF corresponent. La dita quantitat es lliurarà a la persona beneficiària per mensualitats anticipades, sempre que siga possible. En aquells supòsits previstos en esta convocatòria que impliquen una meritació econòmica a la persona beneficiària inferior a la corresponent a un mes natural, la prestació econòmica serà proporcional al període mencionat.  
2. A més, la beca inclou una dotació addicional de:  
a) 1.600 euros, que haurà de destinar-se als gastos de viatge i d'establiment a la Comunitat Valenciana de la persona beneficiària, durant el primer any de la beca.  
b) 1.200 euros cada any, que haurà de destinar-se, quan siga procedent, a les taxes dels crèdits del seu programa de màster universitari, durant els dos anys de la beca.  
La dotació addicional serà a càrrec de l'organisme d'investigació a què s'adscriga la persona beneficiària, qui a més haurà de contractar, a càrrec seu, una assegurança d'accidents, de responsabilitat civil, i quan siguen ciutadans de països sense concert amb la Seguretat Social espanyola, o quan les cobertures d'este concert siguen insuficients, una assegurança d'assistència mèdica. Estes assegurances hauran de cobrir el total del període de duració de la beca.  
  
Base 5. Requisits de les persones candidates  
Per a optar a estes beques serà necessari el compliment dels següents requisits dins del termini de presentació de sol·licituds:  
a) Posseir una titulació universitària per una institució no espanyola en l'àmbit científic que corresponga al projecte d'investigació a què vullga adscriure's i haver acabat els estudis després de l'1 de gener de 2011.  
b) Posseir un coneixement, a nivell de conversació, de l'espanyol o de l'anglés adequat per a l'exercici de les tasques pròpies de la formació proposada.  
c) No estar en possessió del títol de doctor.   
  
Base 6. Formalització de presentació de persones candidates proposades  
El personal investigador responsable dels projectes aprovats en la base 2 de la present convocatòria proposarà un màxim de tres persones candidates a la beca d'acord amb el que establix la base 8 d'esta convocatòria. Els investigadors principals dels projectes aprovats seran els encarregats de seleccionar els candidats a la beca.   
A la proposta haurà d'adjuntar un certificat emés pel responsable en matèria d'investigació de l'entitat on es faça constar que tots els candidats proposats complixen els requisits establits en la convocatòria.   
  
L'entitat demanarà i custodiarà la següent documentació dels candidats:  
a) Fotocòpia del document nacional d'identitat, del document equivalent en el cas de nacionals d'estats membres de la Unió Europea.  
  
b) Fotocòpia del passaport en vigor, en el cas de ciutadans estrangers no residents en territori espanyol.  
c) Fotocòpia del certificat acadèmic oficial on figuraran la titulació que es posseïsca i les qualificacions obtingudes i les seues dates, amb una traducció a l'espanyol.  
d) Fotocòpia del títol o del depòsit per a l'expedició.  
e) Currículum actualitzat de la persona sol·licitant.  
f) Memòria sobre la seua participació en el projecte d'investigació.  
g) Dos cartes de referència.  
h) Documentació acreditativa del coneixement de l'espanyol o de l'anglés.  
  
Base 7. Termini de presentació  
1. El personal investigador doctor presentarà les seues propostes de projectes en el registre d'entrada de l'organisme d'investigació a què estiga adscrit en el termini previst en l'annex I.  
2. El termini de presentació de la proposta de persones candidates a la beca serà d'un mes a partir de l'endemà de la publicació, en l'adreça d'Internet , de la resolució del director general d'Universitat, Estudis Superiors i Ciència, per la qual s'aproven els projectes d'investigació.  
  
Base 8. Avaluació i selecció de persones candidates  
L'avaluació de sol·licituds es realitzarà d'acord al barem següent:  
  
a) Expedient acadèmic (30 %).  
b) Mèrits curriculars, relacionats amb el projecte sol·licitat (20 %).  
c) Adequació de la memòria als requeriments específics del projecte sol·licitat (30 %).  
d) Cartes de referència (20 %).  
La valoració serà realitzada per les entitats de destinació on es desenrotlle el projecte. A estos efectes, el personal investigador responsable dels projectes d'investigació, en el moment de presentació de la proposta de les persones candidates, adjuntarà una proposta de les persones preseleccionades, ordenades per la puntuació aconseguida.  
  
Base 9. Obligacions  
1. Les persones beneficiàries estaran obligades a:  
a) Incorporar-se al centre d'investigació corresponent en el termini previst en la resolució de la concessió. Si no s'incorpora en els terminis previstos, es considerarà que renuncia a la beca, excepte si disfruta de les suspensions previstes en esta orde.  
b) Realitzar les activitats i complir els objectius previstos en els seus programes de formació i especialització en la investigació amb aprofitament, i atindre's a les normes de funcionament del centre on desenrotlle les activitats.  
c) Presentar en la Direcció General d'Universitat, Estudis Superiors i Ciència, en el termini d'un mes des de l'acabament de la beca, independentment de la causa que motive l'acabament, una memòria de tot el treball realitzat en el període global subvencionat i els resultats obtinguts.  
d) Comunicar a la Direcció General d'Universitat, Estudis Superiors i Ciència la lectura i defensa de la tesi, si és el cas, en el moment que es produïsca.  
2. L'entitat receptora estarà obligada a notificar la incorporació de la persona beneficiària de la beca a la Direcció General d'Universitat, Estudis Superiors i Ciència dins dels 10 dies següents a la data en què es produïsca.  
  
Base 10. Règim d'incompatibilitats  
El gaudi d'esta beca és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa, excepte els que puguen rebre com a complements provinents de projectes d'I+D+i i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica, i de les ajudes complementàries finançades per la Comissió Europea per a fomentar la formació i mobilitat d'investigadors. Les persones beneficiàries i les entitats receptores hauran de comunicar a la Direcció General d'Universitat, Estudis Superiors i Ciència qualsevol causa d'incompatibilitat.  
  
  
Base 11. Suspensió de les beques  
El director general d'Universitat, Estudis Superiors i Ciència podrà autoritzar l'ajornament de la incorporació de la persona beneficiària a l'entitat receptora, si així se sol·licita, per raons justificades, amb la conformitat del personal investigador responsable i de qui tinga la representació legal de l'entitat, per un període no superior a tres mesos des de la data indicada en la resolució de la concessió. Si no s'incorpora una vegada conclòs el termini concedit, s'entendrà que renuncia a la beca. El període ajornat no podrà ser recuperat.  
En les interrupcions motivades per les situacions de baixa per malaltia o accident, risc durant l'embaràs i descans per maternitat o paternitat, degudament acreditades, la Direcció General d'Universitat, Estudis Superiors i Ciència podrà autoritzar la suspensió temporal del gaudi de la beca. Durant estes interrupcions es continuarà percebent el cent per cent de la beca i el període interromput podrà recuperar-se sempre que les disponibilitats pressupostàries ho permeten. Les interrupcions per maternitat no podran ser superiors a les setze setmanes, amb l'única excepció dels casos de part múltiple, en què este termini pot ampliar-se en dos setmanes més per cada fill a partir del segon.  
  
En el cas de les interrupcions voluntàries per causes diferents de les indicades en el paràgraf anterior, la Direcció General d'Universitat, Estudis Superiors i Ciència podrà autoritzar la interrupció temporal del gaudi de la beca, i no es podrà recuperar el temps interromput. Els períodes d'interrupció no podran ser superiors a sis mesos en el transcurs de la beca i les seues possibles renovacions, i no disposaran del pagament de cap dotació.  
  
Base 12. Renúncies   
1. Les renúncies hauran de ser comunicades a la Direcció General d'Universitat, Estudis Superiors i Ciència en el termini de tres dies a partir del moment en què es produïsquen i produiran efecte des de la data de la baixa efectiva.  
2. Les renúncies o baixes que es produïsquen fins a la data prevista d'incorporació a la beca en la resolució de la concessió podran ser cobertes amb l'adjudicació de beques a les persones sol·licitants següents, per l'orde de reserva establit per a cada projecte, si és el cas, per resolució del director general d'Universitat, Estudis Superiors i Ciència.  
  
Base 13. Seguiment de les ajudes  
La Direcció General d'Universitat, Estudis Superiors i Ciència farà anualment el seguiment científic del treball exercit pel personal investigador beneficiari de l'ajuda, per a la qual cosa haurà de presentar de l'1 al 30 de novembre de cada anualitat, en imprés normalitzat la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'anualitat següent.  
  
- Un informe del personal investigador responsable del projecte que avalue el treball realitzat i la necessitat de la seua continuïtat.  
- Declaració responsable del personal investigador on es faça constar que continua mantenint els requisits previstos en l'orde de convocatòria.  
  
Base 14. Renovacions  
1. El director general d'Universitat, Estudis Superiors i Ciència resoldrà les renovacions anuals de les beques de les mateixes característiques concedides a l'empara de convocatòries anteriors, que estaran condicionades al compliment de tots els requisits exigits en esta convocatòria i a l'existència de crèdit adequat i suficient en el corresponent exercici pressupostari.  
2. Renovació de les beques concedides a l'empara d'anteriors convocatòries.  
Les beques es renovaran per un període màxim de 12 mesos, fins a completar el període màxim de 24 mesos.  
Requisits: hauran de presentar un imprés normalitzat de sol·licitud al qual s'adjuntarà la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any que es demana la renovació.  
- Un informe del personal investigador responsable del projecte que avalue el treball realitzat i la necessitat de la renovació.  
- Declaració responsable del personal investigador on es faça constar que continua mantenint els requisits previstos en l'orde de convocatòria.  
Termini: el termini de presentació de la sol·licitud per a la renovació serà de l'1 al 30 de novembre de 2014 en qualsevol dels llocs assenyalats en l'article 38.4 de la LRJPAC.  
3. Renovació addicional de 12 mesos:  
a) El personal investigador que va adquirir la seua condició de becari a l'empara de convocatòries anteriors del programa Santiago Grisolía podrà sol·licitar la renovació addicional de la beca durant un període màxim de dotze mesos, d'acord amb el que establix la base 3 de la seua convocatòria.  
b) La sol·licitud es presentarà en imprés normalitzat al qual s'adjuntarà la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any que es demana la renovació.  
- Un informe del personal investigador responsable del projecte que avalue el treball realitzat i la necessitat de la renovació.  
- El títol de màster universitari o fotocòpia del document que certifique el pagament de les taxes per a l'expedició d'este o el certificat on es faça constar que ha sigut admés en un programa de doctorat en la fase d'investigació.  
- Declaració responsable del personal investigador on es faça constar que continua mantenint els requisits previstos en l'orde de convocatòria.  
c) El termini de presentació de la sol·licitud per a la renovació addicional serà d'un mes abans de l'acabament del període de 24 mesos inicial previst en la convocatòria, en qualsevol dels llocs assenyalats en l'article 38.4 de la LRJPAC.  
d) Els documents anteriors seran objecte d'avaluació per a determinar la renovació o no de la beca.  
  
  
  
  
ANNEX V  
Ajudes per a la contractació de personal investigador en formació en fase postdoctoral, programa VALi+d  
  
Base 1. Objecte  
L'objecte d'esta convocatòria és la concessió d'ajudes per a completar la formació de personal investigador doctor que vullga desenrotllar un projecte d'investigació en col·laboració amb una universitat o centre d'investigació de prestigi internacional fora del sistema valencià de ciència i tecnologia.   
  
Base 2. Sol·licitants i beneficiaris  
1. Els beneficiaris d'estes ajudes seran els centres d'investigació de la Comunitat Valenciana.  
2. Podrà sol·licitar estes ajudes el personal investigador doctor que haja obtingut el títol de doctor en les universitats valencianes i complisca els requisits següents:  
a) Haver obtingut el títol de doctor després de l'1 de gener de 2011 o haver realitzat el depòsit de la tesi per a la seua defensa. En este supòsit el sol·licitant haurà d'acreditar, en el termini de dos mesos des de la data d'acabament de la presentació de sol·licituds, el títol de doctor o document que certifique el pagament de taxes per a l'expedició del títol.  
En el cas de títols homologats, es tindrà en compte la data d'obtenció del títol, no la data d'homologació.  
b) Haver sigut persona beneficiària de les ajudes i beques de caràcter predoctoral, l'objecte de la qual fóra la realització d'una tesi doctoral i estiguera finançada per la Generalitat a l'empara d'una orde de la conselleria competent en matèria d'educació.  
c) O si és el cas, haver sigut persona beneficiària de les ajudes i beques per a la formació de personal investigador de caràcter predoctoral, l'objecte de la qual fóra la realització d'una tesi doctoral, convocades per administracions i institucions públiques i finançades amb fons públics.  
d) Residir a la Comunitat Valenciana.  
3. El personal investigador doctor realitzarà la seua sol·licitud per mitjà d'algun dels centres d'investigació de la Comunitat Valenciana.  
4. La sol·licitud haurà de ser avalada per personal investigador doctor que tinga vinculació estatutària o contractual en el centre d'investigació, en el moment de la sol·licitud, i haurà de mantindre-la almenys durant el període d'execució de l'ajuda. I, a més, haurà de ser investigador principal d'un projecte del programa Prometeu de la Generalitat, o tindre reconegut un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver acabat com a investigador principal un mínim de 2 projectes d'I+D del pla nacional o de programes marc de la Unió Europea, amb una duració superior a un any. Estos aspectes hauran de ser acreditats per la persona responsable en matèria d'investigació del centre d'investigació.   
Només es podrà avalar un candidat o candidata.   
5. Esta sol·licitud haurà de ser firmada pel representant legal del centre d'investigació. Si és el cas, el centre d'investigació beneficiari realitzarà un contracte laboral amb el personal investigador doctor sol·licitant de l'ajuda.  
6. El projecte d'investigació serà presentat en col·laboració amb un centre d'investigació de fora del sistema valencià de ciència i tecnologia per mitjà de l'aval d'un investigador del centre mencionat.  
7. No podran sol·licitar l'ajuda aquelles persones que hagen sigut beneficiàries d'esta en anteriors anualitats.  
  
Base 3. Duració de les ajudes  
La duració de les ajudes serà de dos anys. La data d'inici dels contractes serà a partir de l'1 de gener de 2014.  
El període d'estada en un únic centre de prestigi internacional serà d'un mínim de 12 mesos fins a un màxim de 18 mesos. El centre esmentat serà diferent del centre d'investigació que contracte el personal investigador doctor beneficiari d'estes ajudes. A més, podrà realitzar una estada de 6 mesos com a màxim en una empresa de la Comunitat Valenciana per al desenrotllament d'un projecte d'innovació.  
  
Base 4. Dotació, caràcter i condicions de gaudi del contracte  
1. La Generalitat aportarà 35.000 euros per any de contracte, que serà la quantitat mínima bruta que percebrà la persona contractada. A més, aportarà la quantitat necessària per a cobrir els costos de seguretat social del contracte.  
2. També s'inclourà una dotació addicional de fins a 2.000 euros, com a ajuda per a sufragar:  
a) Gastos de viatge.  
b) Una assegurança d'accidents corporals, un assegurança de responsabilitat civil i, quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Esta última s'aplicarà igualment, si és el cas, al cònjuge i als fills de la persona beneficiària. Estes assegurances hauran de cobrir el període total de gaudi efectiu de l'estada.  
  
Base 5. Formalització de les sol·licituds  
1. Termini i lloc de presentació.  
Les sol·licituds es presentaran en el termini i el lloc establits en l'annex I.  
2. L'imprés de sol·licitud estarà acompanyat de:   
a) Memòria del projecte d'investigació a desenrotllar.  
b) Si és el cas, conveni de col·laboració del centre d'investigació contractant amb una empresa de la Comunitat Valenciana per a la realització d'un projecte d'innovació. En este figurarà la duració, el nom de la persona sol·licitant i la descripció del projecte d'innovació a realitzar en l'empresa.  
c) Aval del centre d'investigació receptor.  
d) Currículum de la persona sol·licitant.  
e) Document que acredite tot el període disfrutat de beca o ajuda en el cas de les persones que s'acullen al requisit de la base 2 apartat 2.c.  
  
f) Currículum del personal investigador doctor que avala la sol·licitud.  
g) Currículum del personal investigador del centre d'investigació de fora del sistema valencià de ciència i tecnologia que avala el seu projecte.  
h) Fotocòpia del títol de doctor, o fotocòpia del document en què se certifique el pagament de les taxes per a l'expedició d'este o, si és el cas, certificat de la universitat d'haver depositat la tesi per a la seua defensa.  
i) Certificat del responsable en matèria d'investigació del centre en què s'acredite el compliment dels requisits establits en la base 2.4 d'este annex per part de la persona que avala.   
  
Base 6. Criteris d'avaluació  
Els criteris que s'establixen per a l'avaluació d'estes beques són els següents:  
a) Currículum cientificotècnic de la persona sol·licitant (50 %).  
b) Interés cientificotècnic i possibles repercussions del projecte d'investigació proposat, així com la viabilitat de la seua execució (30 %).  
c) Currículum cientificotècnic del personal investigador doctor, del dos organismes, que avala la sol·licitud (20 %).  
d) Addicionalment es concediran fins a 10 punts en el cas que la persona sol·licitant haja sigut beneficiària d'una beca o ajuda de les previstes en la base 2 apartat 2.b.  
e) Addicionalment s'atorgaran fins a 20 punts per la col·laboració en un projecte d'innovació amb una empresa.  
  
Base 7. Renúncia  
Les renúncies que es produïsquen entre les persones beneficiàries fins a la data indicada en la resolució per a inici del contracte podran ser cobertes amb l'adjudicació de noves ajudes als sol·licitants següents per l'orde de reserva establit, si és el cas, per resolució del director general d'Universitat, Estudis Superiors i Ciència.  
  
Base 8. Obligacions   
1. Del centre d'investigació:  
a) Formalitzar un contracte laboral a temps complet d'obra o servici dels regulats en l'Estatut dels Treballadors. Els centres enviaran una còpia dels contractes a la Direcció General d'Universitat, Estudis Superiors i Ciència.  
b) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal desenrotllament de la seua activitat.  
c) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació.  
d) Vigilar que el personal investigador contractat desenrotlle amb aprofitament l'activitat investigadora, ajustant-se a les normes de treball i les disposicions reglamentàries del centre on aquell es duga a terme.  
  
e) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no disfrutat pel personal investigador contractat. La renúncia haurà d'acompanyar-se d'un resum explicatiu de la labor realitzada pel personal investigador doctor contractat, i de qualsevol altra activitat realitzada, amb un informe del director o directora de la investigació sobre els resultats i el grau de formació adquirit.  
  
f) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'este concert foren insuficients, una assegurança d'assistència mèdica l'àmbit de cobertura de la qual incloga el país de destinació. Estes assegurances hauran de cobrir el període total d'estada efectiva.  
2. Les persones beneficiàries estan obligades a:  
a) Realitzar una estada en un centre d'investigació de prestigi internacional.  
b) Comunicar a la Direcció General d'Universitats, Estudis Superiors i Ciència, la seua incorporació al centre d'investigació de destinació dins dels 20 dies següents a la data en què es produïsca.   
c) Ajustar la seua actuació a les normes del centre d'investigació a què s'incorporen i exercir la seua activitat en règim de dedicació exclusiva.  
d) Notificar expressament qualsevol canvi en les condicions de l'estada subvencionada, i prèviament a la realització d'esta, per mitjà d'un escrit dirigit a la Direcció General d'Universitat, Estudis Superiors i Ciència per a la seua autorització. L'incompliment de la dita notificació podrà donar lloc a la modificació de la resolució de concessió.  
  
e) Remetre a la Direcció General d'Universitat, Estudis Superiors i Ciència, en el termini d'un mes des de l'acabament de l'estada, la documentació següent:  
- Informe del treball realitzat, que continga els resultats obtinguts i on es faça constar la conformitat de la persona responsable de l'equip o grup investigador receptor.  
- Certificat de l'estada emés pel representant legal del centre de destinació on consten les dates d'inici i acabament de l'estada, amb el vistiplau de la persona responsable de l'equip o grup científic receptor.  
  
La realització de l'estada o el contracte per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no disfrutat.  
  
Base 9. Seguiment científic  
1. La Direcció General d'Universitat, Estudis Superiors i Ciència farà anualment un seguiment científic sobre el treball desenrotllat pel personal investigador doctor contractat. Per a això podrà demanar l'assessorament de les persones expertes en les matèries específiques que es consideren necessàries.  
2. Dos mesos abans d'acabar el primer any de contracte, els investigadors doctors contractats hauran de remetre, a través dels centres perceptors de l'ajuda, un resum explicatiu de la labor realitzada, així com qualsevol altra activitat realitzada, una memòria detallada de les tasques a realitzar durant el següent any de contracte, així com un informe del personal investigador que va avalar la sol·licitud sobre els resultats.  
  
3. Si com a resultat del seguiment assenyalat hi ha una valoració negativa del rendiment del personal investigador doctor contractat, després del corresponent expedient que determine l'incompliment de les condicions imposades amb motiu de la concessió, de conformitat amb el que establix l'article 17.3.n de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents, i esta es deixarà sense efecte. Si s'ha abonat prèviament la quantia corresponent a un any de contracte, posterior a la qualificació del seguiment com a negatiu, serà procedent el seu reintegrament.  
4. Acabat el contracte, inclosa la renúncia d'este, el personal investigador doctor contractat per mitjà de la institució contractant haurà de remetre a la Direcció General d'Universitat, Estudis Superiors i Ciència, en el termini de tres mesos, un resum explicatiu de la labor realitzada, amb un informe del personal investigador que va avalar la sol·licitud sobre els resultats i el grau de formació adquirit.  
  
Base 10. Justificació de les ajudes  
La justificació de l'ajuda es realitzarà aportant la documentació establida en la base 12 de l'annex I i en els terminis establits en la base esmentada.   
  
  
ANNEX VI  
Ajudes per a donar suport a la contractació de personal investigador doctor del programa Ramón y Cajal per part de centres d'investigació  
  
Base 1. Objecte  
L'objecte de la present convocatòria és la concessió d'ajudes per al cofinançament de la contractació laboral, vigent en 2014, de personal investigador doctor en el marc del subprograma Ramón y Cajal del Pla Nacional d'Investigació Científica, Desenrotllament i Innovació Tecnològica, per part de centres d'investigació de la Comunitat Valenciana.  
  
  
Base 2. Persones beneficiàries  
Podran sol·licitar i ser beneficiaris d'estes ajudes els centres d'investigació de la Comunitat Valenciana.  
  
Base 3. Concepte i duració de les ajudes  
1. Les ajudes es destinaran al cofinançament del cost del personal investigador previst en la base primera. La subvenció serà del 50 per cent del cost del contracte no finançat pel programa Ramón y Cajal.   
  
Estes ajudes seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. El seu import en cap cas no podrà superar el cost de l'activitat subvencionada.  
2. El període de duració de les ajudes s'establirà en la resolució de concessió i finalitzarà, com a màxim, el 31 de desembre de 2014.   
  
  
Base 4. Formalització de sol·licituds  
Les sol·licituds s'hauran de presentar en el termini comprés entre l'1 i el 30 de desembre de 2013 al lloc assenyalat en l'annex I.   
L'imprés de sol·licitud anirà acompanyat dels documents següents:  
  
a) Declaració responsable, firmada per qui exercisca la representació legal de l'entitat, enumerant les ajudes sol·licitades i/o concedides fins al moment de la presentació de la sol·licitud, per a finançar cada una de les contractacions a què es referix este annex.  
b) Declaració responsable, firmada per qui exercisca la representació legal de l'entitat, que els contractes es troben vigents en el moment de presentació de la sol·licitud d'ajuda.  
c) Còpia dels corresponents contractes subscrits per a la incorporació dels investigadors al sistema espanyol de ciència i tecnologia (programa Ramón y Cajal), sempre que no s'hagen presentat en convocatòries corresponents a exercicis anteriors.  
  
Base 5. Justificació de les ajudes  
La justificació de l'ajuda es farà aportant la documentació que establix la base 12 de l'annex I, i en els terminis establits en la dita base.   
  
  
  
ANNEX VII  
Beques per a estades de personal investigador doctor en centres d'investigació radicats fora de la Comunitat Valenciana  
  
Base 1. Objecte de la convocatòria  
L'objecte de la present convocatòria és la concessió de beques a personal investigador doctor per a estades en centres d'investigació radicats fora de la Comunitat Valenciana que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la seua labor.  
  
Base 2. Requisits dels beneficiaris  
Podrà ser beneficiari d'estes beques el personal investigador doctor que mantinga una relació estatutària o contractual amb centres d'investigació de la Comunitat Valenciana, vigent en el moment de la sol·licitud i que s'haurà de mantindre durant el període de vigència de la beca. Este personal haurà de residir en la Comunitat Valenciana. No podran sol·licitar l'ajuda les persones que n'hagen sigut beneficiàries en alguna de les tres anualitats anteriors a la de la present convocatòria.  
  
  
Base 3. Duració i període de realització de les estades  
L'estada haurà de fer-se en centres d'investigació radicats fora de la Comunitat Valenciana, preferentment a l'estranger, i tindrà una duració ininterrompuda mínima d'un mes i màxima de sis mesos.  
  
El període de realització de l'estada estarà comprés entre l'1 de gener i el 31 de desembre de 2014.  
Quan l'objecte de l'estada siga la consulta bibliogràfica o documental, la duració serà d'un mes. Excepcionalment, i en funció de les característiques del projecte d'investigació, es podran concedir beques per a este tipus d'estades per un període de duració superior al mes.  
  
  
Base 4. Formalització de sol·licituds  
1. El termini i lloc de presentació de les sol·licituds serà el que indica l'annex I d'esta orde.  
2. L'imprés de sol·licitud anirà acompanyat dels documents següents:  
a) Memòria del treball d'investigació a desenrotllar.  
b) Currículum vitae de la persona sol·licitant.  
c) Historial cientificotècnic dels últims tres anys de l'equip o grup d'investigació de la institució on durà a terme l'activitat.  
d) Llevat que la documentació ja es trobe en poder de l'administració actuant, si l'investigador fa les seues funcions en una entitat privada, s'acompanyarà la documentació prevista en l'apartat 2.4 de l'annex I.  
  
  
Base 5. Criteris d'avaluació  
Els criteris que s'establixen per a l'avaluació d'estes beques són els següents:  
a) Currículum cientificotècnic de la persona sol·licitant (30 %)  
b) Interés cientificotècnic i possibles repercussions del treball d'investigació proposat, així com la viabilitat de la seua execució en el temps sol·licitat (40 %).  
c) Qualitat i interés de l'historial científic del grup investigador en què s'integrarà el candidat, o si és el cas, de la institució on s'exercirà l'activitat (30 %).  
  
Base 6. Quantia  
Les beques consistiran en una dotació mensual de 900 euros per a gastos d'allotjament i manutenció si l'estada es realitza a Espanya i de 1.500 euros si l'estada es realitza en un país estranger, i una ajuda per al viatge d'anada i tornada al centre de destinació que tindrà una quantia de 300 euros si la destinació és nacional i de 600 euros si la destinació és internacional.  
La resolució de concessió establirà la duració i la resta de condicions de les beques, i es comunicarà a les entitats de què formen part les persones beneficiàries.  
  
  
Base 7. Compatibilitat  
Estes beques són incompatibles amb qualsevol altra obtinguda per a la mateixa finalitat.  
  
Base 8. Renúncia  
Les renúncies que es produïsquen en el termini d'un mes des de la resolució d'adjudicació entre les persones beneficiàries podran ser cobertes amb l'adjudicació de noves beques per l'orde de reserva establit, si és el cas, per resolució del director general d'Universitat, Estudis Superiors i Ciència.  
  
Base 9. Obligacions de les persones beneficiàries  
Les persones beneficiàries estaran obligades a:  
a) Aportar, en el termini d'un mes des de la publicació de la resolució de concessió de la beca, la fitxa de manteniment de tercers amb les dades de domiciliació bancària.   
b) Aportar, un mes abans d'iniciar-se l'estada, el certificat d'acceptació del centre receptor durant les dates sol·licitades. La falta de presentació de la dita documentació suposa la renúncia a la beca concedida. Si en la data de concessió ja s'ha iniciat l'estada, s'haurà d'aportar el certificat en el termini d'1 mes comptat a partir de la publicació de la resolució de concessió.   
c) Comunicar a la Direcció General d'Universitat, Estudis Superiors i Ciència la incorporació a la universitat o centre d'investigació de destinació dins dels 20 dies següents a la data en què es produïsca. En cas de no comunicar la incorporació en el termini citat, s'entendrà que renuncia a l'ajuda concedida.  
d) Ajustar la seua actuació a les normes del centre d'investigació a què s'incorpora i realitzar la seua activitat en règim de dedicació exclusiva.  
e) Dur a terme l'estada en els termes de la resolució, no podent modificar el centre de destinació una vegada adjudicada l'ajuda. En cas de canvi del període de l'estada, s'haurà de sol·licitar l'autorització expressa de la Direcció General d'Universitat, Estudis Superiors i Ciència. L'incompliment d'esta obligació podrà donar lloc a la modificació de la resolució de concessió.  
f) Contractar una assegurança d'accidents, de responsabilitat civil i, quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Estes assegurances hauran de cobrir el període total de gaudi efectiu de la beca.  
  
Base 10. Justificació de les ajudes  
En el termini d'un mes des de la finalització de l'estada es justificarà l'ajuda aportant la documentació que establix la base 13 de l'annex I, a més de la documentació següent:  
- Informe del treball realitzat que continga els resultats obtinguts i on es faça constar la conformitat del responsable de l'equip o grup investigador receptor.  
- Certificat de l'estada emés per la persona representant legal del centre de destinació, en què consten les dates d'inici i finalització de l'estada, amb el vistiplau de la persona responsable de l'equip o grup científic receptor.  
La realització de l'estada per un període de temps inferior al previst en la resolució de concessió de la beca suposarà l'obligació de reintegrar una part de la quantia percebuda proporcional al període no disfrutat de l'estada.  
  
  
ANNEX VIII  
Ajudes per a la realització de projectes d'I+D per a grups d'investigació emergents  
  
Base 1. Objecte i àmbit  
L'objecte de la present convocatòria és concedir ajudes a grups d'investigació per a la realització de projectes d'I+D duts a terme per grups emergents en centres d'investigació de la Comunitat Valenciana, o en col·laboració amb una empresa radicada a la Comunitat Valenciana per al desenrotllament d'un projecte d'innovació.  
Els projectes presentats en esta convocatòria tindran una duració màxima de dos anys.  
Base 2. Sol·licitants i requisits dels beneficiaris  
Podran ser beneficiaris d'estes ajudes els centres d'investigació de la Comunitat Valenciana, els quals rebran les propostes efectuades pel personal investigador doctor que hi mantinga una relació estatutària o contractual, vigent en el moment de la sol·licitud i que haurà de mantindre's durant el període de vigència de l'execució de l'ajuda.  
  
  
Base 3. Requisits del grup d'investigació  
El grup estarà format com a mínim per tres investigadors o investigadores, un dels quals serà l'investigador principal, que tindrà formalitzada la seua vinculació estatutària o contractual amb l'entitat beneficiària, i que, juntament amb almenys un altre membre del grup, ha de posseir el títol de doctor.  
L'investigador principal haurà de:  
a) Ser o haver sigut IP d'un projecte precompetitiu propi, del seu centre.  
b) Haver obtingut el títol de doctor després de l'1 de gener de 2006.  
  
Cap membre de l'equip no haurà participat com a investigador principal en projectes finançats per centres internacionals, plans nacionals d'I+D+i o projectes de la conselleria competent en matèria d'I+D.  
  
L'investigador principal no podrà participar com a membre en un altre projecte de les mateixes característiques d'este annex.   
Els requisits exigits hauran de complir-se tant a la finalització del termini per a la presentació de les sol·licituds com durant el període d'execució de l'ajuda concedida.  
  
Base 4 Formalització de sol·licituds  
1. El termini i lloc de presentació de les sol·licituds serà el que indica l'annex I d'esta orde.   
2. L'imprés de sol·licitud anirà acompanyat dels documents següents:  
a) Memòria cientificotècnica del projecte d'investigació.  
b) Si és el cas, conveni entre el centre d'investigació i l'empresa, en què consten les condicions en què s'executarà, la descripció del projecte d'investigació i els objectius d'innovació que es pretenen obtindre i el grup d'investigació que el realitzarà.  
  
c) Currículum de cada un dels investigadors o investigadores que figuren en la sol·licitud.  
d) Declaració responsable que cap membre de l'equip ha participat com a investigador principal en un altre projecte dels assenyalats en la base 3 del present annex.  
e) Còpia de la resolució de concessió del projecte d'un programa propi, del seu centre.  
f) Pressupost de gastos desglossat per cada any i per conceptes inherents a l'execució del projecte. En el pressupost de gastos es farà constar la relació de la totalitat dels gastos i s'especificarà per a quins se sol·licita finançament.   
g) Relació detallada dels components del grup d'investigació, en el cas que superen el nombre de membres disponible en el formulari de sol·licitud.  
El personal vinculat a altres centres haurà d'aportar la seua autorització per a participar en el projecte.  
  
Base 5. Naturalesa i quantia de les ajudes  
1. L'ajuda finançarà els gastos de funcionament inherents a l'execució del projecte, serà com a màxim de 6.000 euros anuals i en cap cas no superarà l'import del gasto pressupostat. Els gastos per viatges, manutenció i allotjament seran com a màxim de 4.000 euros entre les dos anualitats. La seua concreció s'efectuarà en cada cas d'acord amb els criteris d'avaluació i selecció. Les ajudes concedides seran compatibles amb altres ajudes o subvencions, sempre que conjuntament no superen el cost total del projecte. La persona que ho sol·licite haurà de declarar les ajudes que haja obtingut o sol·licitat per al mateix projecte, tant a l'iniciar-se el projecte com en qualsevol moment posterior.   
  
2. Els membres del grup no podran percebre remuneracions amb càrrec al projecte d'investigació. No seran objecte de finançament amb càrrec a esta ajuda els gastos en béns inventariables siga quina siga la quantia.  
  
Base 6. Avaluació i selecció  
L'avaluació i la selecció de les propostes s'efectuarà segons els criteris següents:  
a) Qualitat del grup d'investigació (40 %).  
b) Qualitat i interés cientificotècnic del projecte d'I+D, objectius i metodologia del projecte (40 %).  
c) Adequació del pressupost a les activitats previstes (20 %).  
d) Addicionalment es concedirà una puntuació de fins al 25 per cent en el cas de col·laboració amb una empresa per a la realització del projecte.  
  
Base 7. Justificació de les subvencions  
A més del que establixen les normes generals, també es justificarà l'ús de la subvenció concedida per mitjà del compliment de les normes sobre seguiment cientificotècnic. A estos efectes, s'haurà de presentar, en el termini màxim de tres mesos des de la finalització del projecte, una breu memòria (màxim 10 folis) en què s'especifiquen totes les actuacions realitzades.   
  
Base 8. Vigència de les ajudes  
El finançament de la segona anualitat del projecte estarà condicionat a l'existència de crèdit adequat i suficient en el corresponent exercici pressupostari, i per a això l'investigador principal haurà de presentar de l'1 al 15 de desembre de 2014 un informe normalitzat de progrés i seguiment del projecte d'investigació, en què es manifestarà, si és procedent, la voluntat de continuar el projecte per a la segona anualitat. A l'informe s'acompanyarà una relació dels resultats derivats de l'execució de la primera anualitat del projecte.   
  
  
ANNEX IX  
Ajudes per a grups d'investigació de qualitat contrastada  
  
Base 1. Objecte  
L'objecte d'esta convocatòria és la concessió d'ajudes per a la realització d'accions d'I+D per a grups d'investigació amb una trajectòria acreditada de qualitat contrastada.   
  
Base 2. Programes  
La present convocatòria consta de dos programes:  
A) Programa Gerónimo Forteza d'ajudes per a la contractació de personal de suport en centres d'investigació de la Comunitat Valenciana.  
  
B) Ajudes complementàries per a projectes d'I+D.  
  
  
A) Programa Gerónimo Forteza d'ajudes per a la contractació de personal de suport en centres d'investigació de la Comunitat Valenciana  
  
  
Base A1. Objecte de la convocatòria  
L'objecte de la present convocatòria és la concessió d'ajudes per a la contractació de personal tècnic de suport, amb titulació de grau, llicenciat, enginyer, arquitecte, enginyer tècnic, diplomat o tècnic superior, com a personal de suport a un projecte d'investigació en centres d'investigació de la Comunitat Valenciana.   
  
Base A2. Sol·licitants i beneficiaris  
Podran ser beneficiaris d'estes ajudes els centres d'investigació de la Comunitat Valenciana en què l'investigador principal del projecte d'I+D requerit al grup d'investigació on s'incorpore el personal de suport tinga formalitzada la seua relació estatutària o laboral. Així mateix, tindran la consideració de beneficiàries les persones físiques contractades que faran l'estada en els dits centres d'investigació.  
  
Podrà presentar propostes, per mitjà del seu centre d'investigació i com a investigadors responsables del personal de suport, el personal investigador doctor que tinga vinculació, estatutària o contractual, en el moment de la sol·licitud, i que haurà de mantindre almenys durant el període d'execució de l'ajuda.  
Estes persones hauran de ser investigadors principals d'un projecte d'investigació vigent, i que es trobe en l'última anualitat d'execució, finançat per plans nacionals d'I+D o per programes marc de la Unió Europea. Este requisit haurà de complir-se en el moment de l'execució de l'ajuda.   
Les entitats beneficiàries formalitzaran, amb el personal de suport, un contracte dels regulats en l'Estatut dels Treballadors per a la realització d'un projecte d'investigació o un contracte formatiu en pràctiques.  
  
  
Base A3. Concepte i característiques de l'ajuda  
1. L'ajuda es destinarà al finançament del cost dels contractes laborals que formalitzaran els centres d'investigació que en resulten beneficiaris.  
2. L'ajuda tindrà una duració màxima de sis mesos. El període de gaudi de les ajudes s'establirà en la resolució de concessió i finalitzarà com a màxim el 31 de desembre de 2014.  
3. La dotació de les ajudes serà de 7.000 euros, corresponents al salari brut de sis mesos a temps complet, i a esta quantitat s'afegirà l'import de la quota empresarial a la Seguretat Social.  
  
Base A4. Requisits de les persones beneficiàries  
Per a optar als contractes d'estes ajudes serà necessari el compliment dels requisits següents:  
a) Tindre la nacionalitat espanyola, o ser nacional d'un estat membre de la Unió Europea, o ser estranger o estrangera amb autorització o permís de residència o d'estada a Espanya, i, en tot cas, residir a la Comunitat Valenciana.  
b) Posseir la titulació de grau, llicenciatura, enginyeria, arquitectura, enginyeria tècnica, diplomatura o tècnic superior i haver-la obtinguda després de l'1 de gener de 2010.   
  
Base A5. Formalització de sol·licituds  
1. El termini i el lloc de presentació de les sol·licituds seran els indicats en l'annex I de la present orde.   
2. L'imprés de sol·licitud anirà acompanyat dels documents següents:  
a) Currículum vitae de l'investigador principal del projecte d'I+D.  
b) Memòria sobre les activitats a desenrotllar pel personal de suport.  
  
c) Document que acredite la concessió del projecte d'I+D a l'entitat sol·licitant, indicant la quantitat concedida, així com les dates d'inici i finalització. En el cas de ser beneficiari d'ajudes del programa marc de la Unió Europea o projectes coordinats el responsable en matèria d'investigació de l'entitat haurà de certificar, a més, l'investigador responsable del projecte, la data d'inici i la seua finalització.   
  
d) Memòria del projecte d'I+D per al qual es va a contractar el personal de suport.  
  
Base A6. Avaluació i selecció  
L'avaluació de sol·licituds es farà d'acord amb els criteris següents:  
  
a) Qualitat de l'investigador principal (50 %).  
b) Adequació de les activitats a desenrotllar pel personal de suport a l'objecte del projecte d'I+D (30 %).  
c) Característiques i dimensió del projecte d'I+D (volum de recursos, complexitat de gestió i execució) (20 %).  
  
Base A7. Justificació de les subvencions  
La justificació de les ajudes s'efectuarà d'acord amb el que establix la base 12 de l'annex I i per l'import de la subvenció concedida.  
  
Base A8. Obligacions dels beneficiaris  
En el termini d'un mes, a comptar des de la formalització del contracte del personal de suport, se'n presentarà una còpia compulsada en la Direcció General d'Universitat, Estudis Superiors i Ciència.   
  
  
  
B) Ajudes complementàries per a projectes d'I+D  
  
Base B1. Objecte i àmbit de la convocatòria  
L'objecte de la present convocatòria és la concessió d'ajudes a grups d'investigació de qualitat contrastada per a completar el finançament del desenrotllament de projectes d'I+D vigents, durant 2014, finançats per plans nacionals d'I+D+i o per programes marc de la Unió Europea que es porten a terme en centres d'investigació de la Comunitat Valenciana.  
  
  
Base B2. Sol·licitants i persones beneficiàries  
1. Podran ser beneficiaris d'estes ajudes els centres d'investigació de la Comunitat Valenciana en què l'investigador principal del projecte d'I+D requerit al grup d'investigació tinga formalitzada la seua relació laboral.  
2. Podrà presentar propostes, per mitjà del seu centre d'investigació i com a investigadors responsables de la seua execució cientificotècnica, el personal investigador doctor que tinga vinculació, estatutària o contractual en el moment de la sol·licitud, i que haurà de mantindre almenys durant el període d'execució de l'ajuda.  
3. El personal investigador doctor haurà de ser investigador principal d'un projecte d'investigació vigent, finançat per plans nacionals d'I+D+i o per programes marc de la Unió Europea. Este requisit haurà de complir-se tant en el moment de finalització del termini per a la presentació de sol·licituds com durant l'execució de l'ajuda.   
4. Els projectes hauran de ser desenrotllats pel mateix equip d'investigació que té concedit el projecte finançat.  
  
Base B3. Concepte i característiques de l'ajuda  
1. L'ajuda finançarà els gastos de funcionament inherents a l'execució del projecte no finançats per la concedida del Pla Nacional d'I+D+i o del programa marc de la Unió Europea, i en cap cas superarà l'import del gasto pressupostat. La seua concreció s'efectuarà en cada cas d'acord amb els criteris d'avaluació i selecció. La proposta justificarà la necessitat de dotació complementària per a afrontar els gastos corrents que no cobrix la convocatòria respectiva del projecte d'I+D, per mitjà de la presentació d'un pressupost de gastos detallat per conceptes, i indicarà per quins conceptes se sol·licita l'ajuda.  
  
2. La persona que sol·licite esta ajuda haurà de declarar les ajudes que haja obtingut o sol·licitat per al mateix projecte, tant a l'inici del projecte com en qualsevol moment posterior.  
3. Conceptes susceptibles d'ajuda  
Gastos de funcionament del projecte corresponents a:  
- Material fungible.  
- Viatges, manutenció i allotjament dels membres del grup (màxim 6.000 euros).  
- Altres gastos complementaris necessaris per a l'execució del projecte (s'exceptuen els gastos de personal, complements salarials o de becaris, i els gastos en béns inventariables, siga quina siga la quantia).  
  
Els membres del grup no podran percebre remuneracions de cap tipus amb càrrec al projecte d'investigació.  
4. Imports màxims:  
- Fins a 20.000 euros per a projectes finançats per plans nacionals d'I+D+i  
- Fins a 10.000 euros per a projectes finançats pels programes marc de la Unió Europea.  
5. Les quantitats concedides per la Generalitat en convocatòries anteriors d'ajudes complementàries al mateix projecte d'I+D seran tingudes en compte a l'efecte de calcular la dotació complementària necessària per a afrontar els gastos corrents que no cobrix la convocatòria respectiva del projecte d'I+D finançat per plans nacionals o programes marc de la Unió Europea.   
  
Base B4. Formalització de sol·licituds  
1. Termini i lloc de presentació de les sol·licituds serà l'indicat en l'annex I de la present orde.  
2. Documentació   
A) Sol·licituds d'ajuda complementària a un projecte del Pla Nacional d'I+D.  
L'imprés de sol·licitud anirà acompanyat dels documents següents:  
a) Memòria justificativa de la necessitat de la dotació complementària per al projecte d'I+D, que inclourà el pressupost de gastos detallat per conceptes, especificant a què es destinarà cada un.  
  
b) Currículum de l'investigador principal.  
c) Relació detallada dels membres de l'equip d'investigació de l'ajuda complementària que no figuren en la sol·licitud, que haurà de coincidir amb el grup formal aprovat pel pla nacional.  
d) Document que acredite la quantitat inicialment sol·licitada en el pla nacional i relació de membres que apareixen en la sol·licitud.  
e) Document que acredite la concessió del projecte d'I+D a l'entitat sol·licitant, indicant la quantitat concedida desglossada per conceptes, així com les dates d'inici i finalització.   
f) Historial cientificotècnic dels últims tres anys de l'equip o grup d'investigació.  
B) Sol·licituds d'ajuda complementària a un projecte del programa marc de la Unió Europea o projectes coordinats.  
L'imprés de sol·licitud anirà acompanyat dels documents següents:  
  
a) Memòria justificativa de la necessitat de la dotació complementària per al projecte d'I+D, que inclourà el pressupost de gastos detallats per conceptes.  
b) Currículum de l'investigador principal.  
c) Certificat del responsable en matèria d'investigació de l'entitat en què es facen constar les següents dades referents al projecte finançat: l'investigador responsable del projecte, la data d'inici i de finalització del projecte, la quantitat sol·licitada i concedida desglossada per conceptes, i la relació de membres.  
d) Historial cientificotècnic dels últims tres anys de l'equip o grup d'investigació.  
e) Relació detallada dels membres components de l'equip d'investigació de l'ajuda complementària, en el cas que superen el nombre disponible en el formulari de sol·licitud, que haurà de coincidir amb el grup formal aprovat pel programa marc de la Unió Europea o projecte coordinat.   
Només s'admetrà una sol·licitud per investigador principal.  
  
Base B5. Avaluació i selecció  
L'avaluació de sol·licituds es farà d'acord amb els criteris següents:  
  
a) Qualitat del grup d'investigació (40 %).  
b) Adequació del pressupost a les activitats previstes (60 %).  
  
Base B6. Justificació de les subvencions  
Les justificacions s'hauran de presentar d'acord amb el que especifiquen les normes generals de procediment d'esta orde.  
Així mateix, també es justificarà l'ús de la subvenció concedida per mitjà del compliment de les normes sobre seguiment cientificotècnic. A estos efectes, s'haurà de presentar durant el primer trimestre de 2015, una breu memòria (màxim 5 folis) en què s'especifiquen totes les actuacions realitzades.  
  
  
ANNEX X  
Renovació del programa Prometeu per a grups   
d'investigació d'excel·lència  
  
Base 1. Objecte  
L'objecte és la renovació de les ajudes concedides a grups d'I+D d'excel·lència a la Comunitat Valenciana del programa Prometeu.  
  
Base 2. Fases  
La present convocatòria consta de dos fases:  
A) Fase I  
B) Fase II  
  
A) Programa Prometeu fase I  
  
Base A.1. Vigència de les ajudes  
El director general d'Universitat, Estudis Superiors i Ciència resoldrà les renovacions per a l'anualitat 2014 de les ajudes del programa Prometeu a les quals es va accedir inicialment en les convocatòries corresponents a les edicions de 2011, 2012 i 2013 (fases I i II). Això estarà condicionat a l'existència de crèdit adequat i suficient en l'exercici pressupostari 2014.  
  
Base A.2. Sol·licitud i documentació  
L'investigador principal haurà de presentar, de l'1 al 15 de novembre de 2013, la documentació següent:  
a) Un informe normalitzat de progrés i de seguiment del projecte d'investigació amb manifestació expressa de la voluntat de continuar el projecte per a l'anualitat 2014, indicant, si és el cas, les modificacions del pressupost de gastos previst en el seu dia, desglossat per conceptes.   
  
b) Relació de resultats derivats de l'execució de l'anualitat anterior del projecte, que inclourà una relació de les publicacions i patents derivades.  
  
Base A.3. Resolució  
L'import de l'ajuda per a l'anualitat 2014 serà fixat per resolució del director general d'Universitat, Estudis Superiors i Ciència, en funció de les disponibilitats pressupostàries existents per a la dita anualitat.  
  
Els membres del grup no podran percebre remuneracions amb càrrec al projecte d'investigació.  
  
Base A.4. Obligacions i justificació  
Els beneficiaris hauran de complir les obligacions, les incompatibilitats i la justificació de l'ajuda, en els termes i les condicions que establix la convocatòria corresponent a l'any de la concessió inicial.   
En les edicions Prometeu de 2011, 2012 i 2013 fase I, els requisits i les característiques de la contractació del personal investigador en formació predoctoral i del personal tècnic de suport seran els mateixos que els establits en els annexos II i IX A), respectivament, d'esta orde, quant als requisits de les persones candidates als contractes, la duració, la dotació, el caràcter i les condicions de gaudi, i s'assimilaran als d'aquelles ajudes, excepte en la data de finalització dels estudis, que no serà aplicable. Això mateix s'aplicarà, pel que fa al personal investigador en formació, en l'edició Prometeu 2013 fase II.  
  
  
  
B) Programa Prometeu fase II  
  
Base B.1. Objecte  
L'objecte de la fase II del programa Prometeu és la concessió d'ajudes per a potenciar la projecció internacional i la transferència de coneixement dels grups d'I+D d'excel·lència a la Comunitat Valenciana, que van accedir al programa Prometeu l'any 2009 i 2010.  
  
  
Base B.2. Duració  
Les ajudes d'esta fase de la convocatòria tindran una duració màxima de quatre anys.  
  
Base B.3. Sol·licitants i beneficiaris  
Podran ser sol·licitants i beneficiaris d'estes ajudes els centres d'investigació de la Comunitat Valenciana.  
Podrà presentar propostes, per mitjà del seu centre i com a investigadors responsables de la seua execució cientificotècnica, els investigadors principals de projectes Prometeu concedits a l'empara de l'Orde de 24 d'octubre de 2008, del conseller d'Educació (DOCV11 de novembre de 2008), i de l'Orde de 15 de juliol de 2009, del conseller d'Educació (DOCV 23 de juliol de 2009). En el supòsit d'impossibilitat sobrevinguda perquè l'investigador principal continue com a tal, haurà de designar-se un nou investigador principal entre els membres del grup Prometeu inicial i que complisca els requisits establits en les convocatòries indicades.  
  
Base B4. Grup d'investigació  
1. El grup d'investigació estarà format per un investigador principal i per altres investigadors doctors, i hauran de tindre vinculació, estatutària o contractual amb els centres d'investigació. Per al conjunt del grup d'investigació, els seus membres hauran de presentar una mitjana de 2 trams d'avaluació positiva de l'activitat investigadora per la CNEAI o de 2 projectes d'I+D del pla nacional o del programa marc de la Unió Europea.  
2. Cap membre del grup podrà pertànyer a més d'un grup d'excel·lència Prometeu.  
3. Als efectes de còmput d'hores de dedicació del personal investigador, les accions concedides a l'empara del que disposa esta convocatòria no computaran hores de dedicació.  
  
Base B.5. Formalització de sol·licituds  
1. Les sol·licituds podran presentar-se fins al dia 30 de desembre de 2013 i el lloc de presentació serà l'indicat en l'annex I de la present orde.  
2. Documentació  
L'imprés de sol·licitud anirà acompanyat dels documents següents:  
  
a) Informe cientificotècnic final del projecte que contemple tot el període de vigència, i que inclourà una relació de les publicacions i les patents derivades de la seua execució.  
b) Memòria cientificotècnica, que haurà d'incloure les activitats que es desenrotllaran durant el nou període de vigència.  
c) Pressupost de gastos del projecte desglossat per conceptes amb les previsions per als quatre anys.  
d) Relació de tots els membres que formen part del grup d'investigació i currículum actualitzat de cada un, inclòs l'investigador principal.  
  
e) Còpia de la resolució de la CNEAI on s'acredite el reconeixement dels trams de l'activitat investigadora dels components del grup o una còpia de la resolució de concessió dels projectes d'I+D, en què conste la seua data d'inici i de finalització. En el cas de ser beneficiari d'ajudes del programa marc de la Unió Europea o projectes coordinats, el responsable en matèria d'investigació de l'entitat sol·licitant haurà de certificar a més la referència del projecte, l'investigador responsable i la seua data d'inici i de finalització.  
  
f) El personal vinculat a altres entitats diferents de la sol·licitant haurà d'aportar una autorització del seu centre per a participar en el projecte.  
g) Acreditació, al seu cas, de l'obtenció de finançament addicional, per a l'execució del projecte, a l'aportat per la Generalitat, per altres organismes, entitats i/o institucions públiques o privades.  
  
  
Base B.6. Naturalesa i quantia de les ajudes  
Les ajudes podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i selecció.  
Les ajudes concedides seran incompatibles amb altres ajudes o subvencions per als mateixos conceptes que siguen subvencionats per alguna de les convocatòries que figuren en els annexos d'esta orde.  
Conceptes susceptibles d'ajuda:  
1) Costos de personal  
Costos ocasionats per la participació en el projecte de personal contractat temporal, alié al personal vinculat estatutàriament o contractualment de forma permanent amb l'organisme sol·licitant, que podrà incorporar-se al projecte durant tot o part del temps de duració previst, en dedicació total o parcial. Estos costos podran referir-se a les categories següents:  
- Personal tècnic de suport i de gestió.  
- Personal investigador en formació. Els requisits i característiques d'esta ajuda són els mateixos que els establits en l'annex II d'esta orde, quant als requisits de les persones candidates als contractes, la duració, la dotació, el caràcter i les condicions de gaudi, i s'assimilaran als d'aquelles ajudes, excepte en la data de finalització dels estudis, que no serà aplicable.  
- Personal doctor.  
2) Costos d'execució:  
a) Gastos de funcionament:  
- Material fungible.  
- Viatges, manutenció i allotjament, per a les persones que formen part del grup d'investigació, i gastos de viatge, allotjament i manutenció d'investigadors doctors invitats. En este cas s'adequaran als límits que per concepte de viatges, manutenció i allotjament estiguen establits en la normativa pròpia de l'organisme d'investigació al qual es concedisca l'ajuda, i a falta d'això als de la Generalitat.  
- Difusió de les activitats del grup.  
- Realització de jornades científiques.  
b) Gastos d'adquisició d'equipament cientificotècnic.  
c) Gastos de funcionament de les entitats beneficiàries necessaris per al desenrotllament del projecte: esta quantitat ascendirà a un màxim de 5.000 euros anuals, com a dotació addicional del finançament per a gastos de funcionament concedida al projecte.  
Les modificacions de la distribució per conceptes de les quantitats concedides en la resolució d'adjudicació hauran de ser autoritzades pel director general d'Universitat, Estudis Superiors i Ciència. Els membres del grup no podran percebre remuneracions amb càrrec al projecte d'investigació.  
  
Base B.7. Avaluació i selecció  
El procés d'avaluació i de selecció de les sol·licituds es farà per mitjà de la valoració cientificotècnica de l'informe cientificotècnic final del projecte i els seus resultats, així com de les activitats que es desenrotllaran durant el nou període de vigència, d'acord el que preveu la base B.5.2 a i b, d'acord amb el següent barem:  
  
a) Publicacions i patents derivades de l'execució del projecte (15 %).  
b) Impacte dels resultats d'execució del projecte en publicacions científiques (15 %).  
c) Posició científica del grup en el context internacional (20 %).  
d) Interés científic-tècnic, viabilitat, objectius, pla de treball, disseny i pressupost previst, de les activitats científiques que es desenrotllaran durant el nou període de vigència (30 %).  
e) Obtenció de finançament addicional per a l'execució del projecte a l'aportada per la Generalitat (20 %).  
  
Base B.8. Justificació de les ajudes  
1. La justificació de les ajudes es farà d'acord amb el que establix la base 12 de l'annex I i per l'import de la subvenció concedida.  
  
2. A més, els centres beneficiaris de les ajudes hauran de justificar la subvenció aportant la documentació següent:  
a) Certificat del gasto total realitzat, emés pel responsable legal del centre, al qual s'adjuntarà una relació de tots els gastos efectuats.  
  
b) Còpies compulsades dels contractes del personal contractat a càrrec del programa, així com de les nòmines.  
  
Base B.9. Vigència anual de les ajudes  
El finançament de cada una de les següents anualitats del projecte estarà condicionat a l'existència de crèdit adequat i suficient en el corresponent exercici pressupostari, i el seu import serà fixat per resolució del director general d'Universitat, Estudis Superiors i Ciència en funció de les disponibilitats pressupostàries existents en la corresponent anualitat, del pressupost de gastos previst per a l'execució del projecte i de la resta de termes i condicions que establisca la corresponent convocatòria anual de renovació.  
  
Base B.10. Obligacions  
Els grups d'investigació beneficiaris d'estes ajudes estan obligats a:  
  
a) Disposar d'una pàgina web del grup, que haurà de ser actualitzada permanentment, en la qual figurarà el patrocini i el logotip de la Generalitat.  
b) Disposar d'un acrònim i d'un logotip per al grup, que també figurarà en la pàgina web.  
c) Inscriure's en els registres de grups d'investigació de la Comunitat Valenciana i del seu centre d'investigació, si és el cas.  
d) Presentar una còpia del contracte del personal contractat, en el termini d'un mes comptador des de la seua firma.  
  
  
ANNEX XI  
Ajudes per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional  
  
Base 1. Objecte  
Esta convocatòria té per objecte la concessió d'ajudes als centres d'investigació per a l'organització i difusió de congressos, jornades i reunions de caràcter internacional i d'objecte científic, tecnològic, humanístic o artístic, com a labor de divulgació dels resultats de les investigacions realitzades en el marc de les activitats primàries de caràcter no econòmic dels centres d'investigació.  
Els esdeveniments han de realitzar-se dins de l'àmbit de la Comunitat Valenciana i tindre caràcter internacional, entenent com a tal que, tant en el comité científic com entre els ponents i conferenciants, hi figuren investigadors no nacionals. La seua realització s'efectuarà entre l'1 de gener i el 31 de desembre de 2014, en el cas d'entitats públiques i amb pagament anticipat, i des de l'1 de gener fins al 15 de novembre de l'any 2014, en el cas de les entitats privades.   
Les ajudes es destinaran a finançar qualsevol de les activitats següents:  
1. Els gastos preparatoris de l'activitat, fins a un màxim de 4.000 euros.  
2. La difusió dels programes de la reunió.  
3. Els viatges, les estades, la manutenció i la participació de ponents i conferenciants. En este cas s'adequaran als límits que per concepte de viatges, manutenció i allotjament estiguen establits en la normativa pròpia del centre d'investigació a què es concedisca l'ajuda i, a falta d'això, els de la Generalitat.  
4. Gastos de traducció i lloguer d'equips tècnics.  
5. L'edició de les ponències o conclusions resultants.   
Queden exclosos de la convocatòria:  
a) Els gastos socials associats a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, siga quina siga la quantia.  
d) Material fungible, en general, que no tinga relació amb l'activitat proposada.   
e) Els gastos de funcionament propis del centre d'investigació.  
  
  
Base 2. Sol·licitants i beneficiaris  
Podran presentar sol·licituds i ser beneficiaris d'estes ajudes els centres d'investigació de la Comunitat Valenciana.  
Podrà presentar propostes, a través del seu centre i com a investigador responsable de la seua execució, el personal investigador doctor, el qual haurà de tindre vinculació estatutària o contractual amb l'entitat beneficiària en el moment de la sol·licitud, i mantindre-la almenys durant el període d'execució de l'ajuda.  
  
Base 3. Formalització de les sol·licituds  
1. El termini i el lloc de presentació de les sol·licituds seran els indicats en l'annex I de la present orde.   
2. Documentació   
L'imprés de sol·licitud haurà d'anar acompanyat dels documents següents:  
a) Currículum de l'investigador responsable del projecte.  
b) Composició del comité científic.  
c) Relació de ponents.  
d) Programa científic.  
e) Pressupost d'ingressos i gastos, detallat per conceptes. En el pressupost de gastos es farà constar la relació de la totalitat dels gastos i s'especificarà per a quins se sol·licita finançament.   
f) Si és el cas, document de compromís de cofinançament.  
  
Base 4. Import de les ajudes  
Les ajudes consistiran en una subvenció per un import de fins a 12.000 euros, que es concedirà d'acord amb els criteris de selecció i avaluació.   
  
Base 5. Criteris de selecció i avaluació  
La selecció de les sol·licituds es farà tenint en compte els criteris següents:  
a) La qualitat i la rellevància cientificotecnològica de l'activitat que es proposa i dels membres no nacionals del comité científic i dels ponents (60 %).  
b) La trajectòria científica de l'investigador responsable de la branca de coneixement de l'activitat proposada (40 %).  
  
Base 6. Pagament i justificació de les ajudes  
A més del que establixen les normes generals, es justificarà documentalment la realització de l'activitat subvencionada per mitjà de la presentació dels documents següents:  
a) Memòria de les activitats realitzades.  
b) Programa científic definitiu, fullets, tríptics i cartells.  
c) Edició de les ponències i publicacions que hagen sigut objecte de l'ajuda.  
En tot cas, en la documentació oficial del congrés i en les publicacions, haurà de quedar acreditat el patrocini de la Generalitat. L'omissió d'esta obligació suposarà un cas d'incompliment previst en l'apartat 11.3 de l'annex I i podrà ocasionar el reintegrament de les quantitats concedides.  
  
  
ANNEX XII  
Ajudes per a la promoció de la investigació, el desenrotllament tecnològic i la innovació pels parcs científics   
de les universitats  
  
Base 1. Objecte i àmbit de la convocatòria  
L'objecte de la present convocatòria és regular el procediment de concessió de les ajudes per a la promoció d'activitats primàries no econòmiques en els parcs científics de les universitats públiques valencianes, per mitjà de la concessió d'ajudes competitives encaminades al cofinançament d'infraestructures i equipament cientificotècnic del parc, així com les actuacions de dinamització dels resultats de les activitats d'investigació científica, desenrotllament tecnològic i innovació que estos executen.  
  
Base 2. Sol·licitants i beneficiàries  
1. Podran ser sol·licitants i beneficiàries d'estes ajudes les universitats públiques de la Comunitat Valenciana.  
2. En el cas que el parc científic tinga personalitat jurídica diferent de la universitat pública a la qual estiga vinculada, podrà ser este qui sol·licite directament l'ajuda, realitze l'activitat i presente la documentació justificativa.  
  
Base 3. Formalització de sol·licituds  
1. El termini i lloc de presentació de les sol·licituds serà l'indicat en l'annex I de la present orde.   
2. Documentació  
Les sol·licituds omplides telemàticament hauran de tindre la firma de qui tinga la representació legal de l'entitat sol·licitant i de l'investigador doctor sol·licitant. Cada investigador doctor només podrà presentar una sol·licitud para cada un dels conceptes susceptibles d'ajuda i entitat sol·licitant.   
L'imprés de sol·licitud anirà acompanyat d'una declaració responsable de no estar incursos en les prohibicions que preveu l'article 13 de la Llei 38 2003/, General de Subvencions, i a més els següents documents segons el tipus de sol·licitud formulada:  
2.1. Infraestructures científiques i equipament comú del parc:  
a) Memòria en què es descriga la infraestructura o equipament sol·licitat i la seua relació amb el parc científic.  
b) Pressupost de gastos detallats per conceptes  
c) Currículum de l'investigador doctor sol·licitant.  
d) Relació d'investigadors principals de projectes (fins a un màxim de 4) que avalen la sol·licitud.   
e) Relació de projectes d'investigació vigents i la seua vinculació amb les infraestructures o l'equipament sol·licitat.  
f) Declaració del responsable de la universitat, o en el cas previst en la base 2.2, del director del parc científic, en la que conste que la destinació de l'equipament proposat es localitzarà a les instal·lacions d'investigació que es troben ubicades en el parc científic.  
  
g) Document que especifique el cofinançament aportat per la universitat, o en el supòsit previst en la base 2.2 pel parc científic, que no serà en cap cas inferior al 25 per cent, i que haurà de ser, en el seu moment, oportunament acreditat en els termes que preveu l'article 30 de la LGS, així com el finançament sol·licitat (d'acord amb el que establix el Reglament (CE) núm. 1628/2006 de la Comissió Europea).  
  
2.2. Actuacions de dinamització dels resultats de les activitats d'investigació científica i desenrotllament tecnològic:  
a) Currículum de la persona responsable de l'actuació.  
b) Memòria on es descriguen detalladament les actuacions de difusió que es faran.  
c) Relació de persones sense vinculació laboral o estatutària amb la universitat o amb el parc científic que participaran en l'organització i execució de l'activitat de dinamització, amb especificació de quina és la funció encomanada.  
d) Pressupost de gastos detallats per conceptes. No es podran incloure els gastos inherents al funcionament corrent ni de personal del parc científic.  
  
Base 4. Naturalesa i quantia de les ajudes   
1. Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i selecció.  
2. Així mateix, el 25 per cent corresponent a l'entitat podrà finançar-se amb càrrec a un altre tipus d'ajudes i amb fons propis.  
En cap cas les ajudes atorgades podran ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desenrotllar l'entitat beneficiària. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat realitzada.  
3. Conceptes susceptibles d'ajuda:  
a) Gastos d'infraestructures i/o gastos d'adquisició d'equipament cientificotècnic, fins a un màxim de 60.000 euros.   
Les subvencions podran finançar fins a un màxim del 75 per cent del pressupost presentat per a:  
- Infraestructures d'investigació.  
- Adquisició i instal·lació de nou equipament cientificotècnic.  
  
- Modernització i millora de prestacions de l'equipament existent.  
  
b) Gastos d'actuacions de dinamització, fins a un màxim de 20.000 euros:  
- Material fungible destinat específicament a l'activitat de dinamització.  
- Viatges, manutenció i allotjament dels participants en les actuacions de dinamització, realitzats exclusivament amb motiu de l'actuació i sempre que coincidisca amb les previsions especificades en el pressupost a què es referix la base 3.2.2 apartat c d'este annex, fins a un màxim de 6.000 euros. En este cas s'adequaran als límits que per concepte de viatges, manutenció i allotjament estiguen establits en la normativa pròpia del centre d'investigació al qual es concedisca l'ajuda, i a falta d'això, de la Generalitat.   
- Realització de jornades científiques.  
S'haurà d'acreditar la relació directa dels gastos amb l'activitat de dinamització concreta per a la qual se sol·licita l'ajuda.   
  
Base 5. Criteris d'avaluació i selecció  
1. Infraestructures científiques i equipament científic tècnic:   
a) Relació de la infraestructura o equipament amb l'activitat del parc (40 %).  
b) Qualitat científica de la persona investigadora sol·licitant i dels investigadors que avalen la sol·licitud (25 %).  
c) Idoneïtat de la proposta (20 %).  
d) Pressupost (15 %).  
2. Actuacions de dinamització dels resultats de les activitats d'investigació científica i desenrotllament tecnològic:  
a) Currículum de la persona responsable de l'actuació (20 %).  
b) Qualitat de l'actuació prevista (40 %).  
c) Pressupost (20 %).  
d) Àmbit de repercussió de l'actuació de dinamització (20 %).  
Addicionalment podran concedir-se fins a un màxim de 30 punts quan es tracte de presentació de propostes de col·laboració entre unes quantes universitats o parcs científics.  
  
Base 6. Justificació de les subvencions  
A més del que s'establix en l'annex I base 12, s'haurà de presentar:  
1. En el cas d'infraestructures i equipament cientificotècnic:  
a) Justificació del cost total de l'equipament o infraestructura finançat  
b) Document justificatiu de cofinançament.  
2. En el cas d'accions de dinamització dels resultats de les activitats d'investigació científica i desenrotllament tecnològic:  
a) El material gràfic (fullets, tríptics, cartells, pagina web...) que acredite la realització de l'acció.  
b) Memòria descriptiva de les accions dutes a terme, els seus resultats i la relació dels gastos directament relacionats amb la realització de les dites accions.  
En tot cas, en la documentació remesa haurà de quedar acreditat el patrocini de la Generalitat. L'omissió d'esta obligació suposarà un cas d'incompliment previst en l'apartat 11.3 de l'annex I i la possibilitat de reintegrar les quantitats percebudes.  
  
  
ANNEX XIII  
Ajudes per a estades de personal investigador en empreses   
de la Comunitat Valenciana  
  
Base 1. Objecte de la convocatòria  
L'objecte de la present convocatòria és la concessió d'ajudes als centres d'investigació del sistema valencià de ciència i tecnologia per a la realització d'estades del personal investigador doctor en empreses de la Comunitat Valenciana que tinguen com a finalitat la realització d'un projecte d'investigació de caràcter innovador per a l'empresa, innovant el producte final.  
  
Base 2. Sol·licitants i beneficiaris  
Podran ser beneficiaris d'estes ajudes els centres d'investigació del sistema valencià de ciència i tecnologia.  
Podrà presentar propostes, per mitjà del seu centre i com a investigadors responsables de la seua execució cientificotècnica, el personal investigador doctor que tinga formalitzada la seua vinculació estatutària o contractual amb l'entitat beneficiària en el moment de la sol·licitud, i que haurà de mantindre almenys durant el període d'execució de l'ajuda.  
  
Base 3. Duració i període de realització de les estades  
L'estada haurà de fer-se en empreses de la Comunitat Valenciana i tindrà una duració màxima de 240 hores.  
El període de realització de l'estada estarà comprés entre l'1 de gener i el 31 de desembre de 2014, per al cas d'entitats públiques i amb pagament anticipat, i entre l'1 de gener i el 15 de novembre de 2014, per al cas d'entitats privades.  
  
Base 4. Formalització de sol·licituds  
1. Termini i lloc de presentació   
a) El personal investigador presentarà la sol·licitud en els registres dels centres d'investigació on tinga la vinculació estatutària o laboral en el termini comprés des de l'1 d'octubre de 2013 fins al 30 de juny de 2014.  
En el cas que el centre d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Els centres disposen de 10 dies hàbils des de la recepció de cada sol·licitud per a traslladar-la, per mitjà de qualsevol dels llocs assenyalats en l'article 38.4 de la LRJPAC.  
c) Les sol·licituds les resoldrà la Direcció General d'Universitat, Estudis Superiors i Ciència en el termini de dos mesos comptadors des de la seua presentació, sense perjuí que el terme se suspenga per causa d'esmena de la instància imputable al sol·licitant.  
2. L'imprés de sol·licitud anirà acompanyat dels documents següents:  
a) Currículum de la persona sol·licitant.  
b) Memòria del treball d'investigació a desenrotllar on conste, firmada per l'empresa, la descripció del que suposa d'innovador el projecte que realitzarà l'investigador.  
c) Conveni entre el centre d'investigació i l'empresa on es realitzarà l'estada on conste el consentiment de l'empresa per a fer l'estada, així com les condicions en què es realitzarà, i on conste la descripció del projecte d'investigació i els objectius d'innovació que es pretendre obtindre i on conste expressament la distribució, entre les parts, dels drets de les patents o de propietat industrial o intel·lectual del producte resultant, així com els d'explotació.  
  
  
Base 5. Criteris d'avaluació  
Els criteris que s'establixen per a l'avaluació d'estes ajudes són els següents:  
a) Adequació del currículum cientificotècnic de la persona sol·licitant a la investigació que es pretén realitzar (30 %).  
b) Viabilitat del treball a desenrotllar amb l'objectiu d'innovació a aconseguir (70 %).  
  
Base 6. Dotació, caràcter i condicions de l'ajuda  
1. La Generalitat aportarà fins a un màxim de 6.000 euros al centre d'investigació per persona seleccionada.  
2. L'empresa sufragarà els gastos d'incorporació del personal investigador.  
3. De les quantitats anteriors, el personal investigador seleccionat rebrà, en concepte de complement salarial, la quantitat de 5.000 euros.  
  
4. Les dotacions seran proporcionals al temps de dedicació.  
  
Base 7. Compatibilitat  
Estes ajudes són incompatibles amb qualsevol altra obtinguda per a la mateixa finalitat.  
  
Base 8. Obligacions de les persones beneficiàries  
Les persones beneficiàries estaran obligades a:  
a) Comunicar a la Direcció General d'Universitat, Estudis Superiors i Ciència la seua incorporació a l'empresa de destinació dins dels 10 dies següents a la data en què es produïsca. En cas de no comunicar la incorporació en este termini s'entendrà que renuncia a l'ajuda concedida.  
b) Ajustar la seua actuació a les normes de l'empresa a què s'incorporen i realitzar la seua activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada, per mitjà d'un escrit dirigit a la Direcció General d'Universitat, Estudis Superiors i Ciència per a la seua autorització, prèviament a la realització de l'estada. L'incompliment de la notificació podrà donar lloc a la modificació de la resolució de concessió.  
  
d) Remetre a la Direcció General d'Universitat, Estudis Superiors i Ciència, en el termini d'un mes des de la finalització de l'estada, la documentació següent:  
- Informe del treball realitzat, que continga els resultats obtinguts i on es faça constar la conformitat del responsable de l'empresa.  
  
- Certificat de l'estada, emés per la persona representant legal de l'empresa de destinació, en què consten les dates d'inici i finalització de l'estada.  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no disfrutat de l'estada.  
  
Base 9. Justificació de les ajudes  
La justificació de l'ajuda es farà aportant la documentació establida en la base 12 de l'annex I i en els terminis establits en la dita base.   
  
  
ANNEX XIV  
Renovació anual de les ajudes a grups d'investigació per a la constitució i acreditació de les xarxes d'excel·lència ISIC (instituts superiors d'investigació cooperativa)  
  
Base 1. Objecte  
La present convocatòria té per objecte la renovació anual de les ajudes concedides per a grups d'I+D d'excel·lència a la Comunitat Valenciana que hagen constituït xarxes d'excel·lència ISIC (instituts superiors d'investigació cooperativa).  
  
Base 2. Vigència de les ajudes  
El director General d'Universitat, Estudis Superiors i Ciència resoldrà la renovació per a l'anualitat 2014 de les ajudes per a les xarxes d'excel·lència ISIC, a les quals van accedir inicialment en les convocatòries corresponents a les edicions de 2012 i 2013. Això estarà condicionat a l'existència de crèdit adequat i suficient en l'exercici pressupostari 2014.  
  
Base 3. Sol·licitud i documentació  
L'investigador principal haurà de presentar, de l'1 al 15 de novembre de 2013, la documentació següent:  
a) Un informe normalitzat de progrés i seguiment de l'activitat duta a terme per l'ISIC amb manifestació expressa de la voluntat de continuar el projecte per a l'anualitat 2014, indicant, si és el cas, les modificacions del pressupost de gastos previst en el seu dia, desglossat per conceptes.   
b) Relació de resultats derivats de l'execució de l'anualitat anterior.   
  
  
Base 4. Resolució  
L'import de l'ajuda per a l'anualitat 2014 serà fixat per resolució del director general d'Universitat, Estudis Superiors i Ciència en funció de les disponibilitats pressupostàries existents per a esta anualitat. Els membres del grup no podran percebre remuneracions amb càrrec al projecte d'investigació.  
  
Base 5. Obligacions i justificació  
Els beneficiaris hauran de complir les obligacions i les incompatibilitats de l'ajuda, en els termes i les condicions que establix la convocatòria corresponent a l'any de la concessió inicial.  
  
Base 6. Justificació de les ajudes  
La justificació de les ajudes es farà d'acord amb què s'establix en la base 12 de l'annex I i per l'import de la subvenció concedida.   
  
A més, els centres beneficiaris de les ajudes hauran de justificar la subvenció aportant la documentació següent:  
a) Certificat del gasto total realitzat, emés per l'òrgan competent del centre d'investigació coordinador, al qual s'adjuntarà una relació de tots els gastos realitzats.  
b) Fotocòpia compulsada dels contractes i de les nòmines del personal contractat a càrrec de l'ISIC.  
c) En el cas de realitzar jornades, se n'haurà d'aportar el programa.  
  
  
ANNEX XV  
Ajudes per a la contractació de personal de suport vinculat   
a un projecte de transferència dels resultats   
d'investigació o d'innovació  
  
Base 1. Objecte de la convocatòria  
L'objecte de la present convocatòria és el cofinançament amb els centres d'investigació de la contractació de personal de suport lligat a un projecte de transferència dels resultats d'investigació o d'innovació al sector productiu valencià.  
  
Base 2. Característiques de l'ajuda  
1. L'ajuda es destinarà al cofinançament, amb càrrec al pressupost de gastos de la Generalitat, del cost dels contractes laborals del personal de suport a temps complet que formalitzaran els centres d'investigació que resulten beneficiaris i que serà com a màxim de 6.000 euros a l'any.  
2. El cofinançament per l'organisme d'investigació en cap cas serà inferior al 50 per cent del cost de la contractació laboral del personal de suport i en cap cas el centre d'investigació no podrà finançar la seua part amb ajudes o subvencions concedides per alguna de les convocatòries incloses en la present orde.  
3. Les entitats beneficiàries formalitzaran amb el personal de suport un contracte dels regulats en l'Estatut dels Treballadors per al suport a un projecte d'investigació.  
  
Base 3. Vigència de l'ajuda  
1. Els contractes s'hauran de formalitzar en el termini que establisca la resolució d'adjudicació, i la seua duració màxima serà de tres anys.  
2. El finançament de cada una de les següents anualitats del contracte estarà condicionat a l'existència de crèdit adequat i suficient en el corresponent exercici pressupostari.  
Per a això, l'investigador principal haurà de presentar, de l'1 al 15 de novembre de cada anualitat, un informe normalitzat de seguiment del projecte de transferència dels resultats d'investigació o d'innovació, amb els resultats derivats de l'execució de l'anualitat en curs i una memòria del treball a realitzar en la pròxima, en què es manifestarà, si és procedent, la voluntat de continuar amb el projecte en la següent anualitat.  
  
Base 4. Beneficiaris i sol·licitants  
1. Podran ser sol·licitants i beneficiaris d'estes ajudes els centres d'investigació en què tinga formalitzada la seua relació funcionarial, estatutària o contractual l'investigador principal del projecte de transferència dels resultats d'investigació o d'innovació al sector productiu valencià, i al qual s'incorporarà la persona contractada com a personal de suport que podrà fer estades en l'empresa amb què se subscriga el conveni o contracte per a l'execució del projecte.  
2. L'investigador principal, a través del seu centre d'investigació, proposarà el projecte on s'incorporarà la persona contractada. Els projectes seleccionats per resolució del director general d'Universitat, Estudis Superiors i Ciència seran publicats en l'adreça d'Internet següent: .   
  
Base 5. Termini i lloc de presentació de les sol·licituds  
1. El termini i lloc de presentació de les sol·licituds seran els establits en l'annex I.  
2. A la sol·licitud s'acompanyarà:  
a) Mèrits de la persona investigadora principal del projecte.  
b) Memòria del projecte de transferència dels resultats d'investigació o d'innovació al sector productiu valencià, indicant les activitats que desenrotllarà la persona contractada com a personal de suport.  
  
c) Conveni o contracte entre el centre d'investigació i una empresa de la Comunitat Valenciana per a l'execució d'un projecte de transferència dels resultats d'investigació o d'innovació dirigit per l'investigador principal sol·licitant.  
d) Compromís de cofinançament del centre d'investigació amb indicació del seu import.  
  
Base 6. Avaluació dels projectes  
Les sol·licituds dels projectes a què es podrà incorporar el personal de suport seran objecte d'avaluació per l'AVAP.  
Els criteris d'avaluació seran els següents:  
a) Mèrits de l'investigador responsable del projecte (50 %).  
b) Adequació de les activitats que desenrotllarà el becari de suport a l'objecte del projecte de transferència dels resultats de la investigació o d'innovació (30 %).  
c) Característiques i dimensió del projecte d'investigació o d'innovació (volum de recursos, complexitat de gestió i execució) (20 %).  
  
  
Base 7 Requisits de les persones contractades  
Les persones candidates hauran de reunir els requisits següents:  
a) Residir a la Comunitat Valenciana.  
b) Posseir la titulació espanyola de grau, llicenciat, enginyer, arquitecte, enginyer tècnic, diplomat o tècnic superior.  
c) No estar realitzant cap treball remunerat per compte d'altri en el moment de la contractació.  
Base 8. Avaluació de persones candidates  
L'avaluació de les persones candidates es farà d'acord al barem següent:  
a) Expedient acadèmic (40 %).  
b) Mèrits curriculars, relacionats amb el projecte (30 %).  
c) Adequació als requeriments específics del projecte sol·licitat (30 %).  
  
Base 9. Selecció i presentació de persones candidates proposades  
1. Els investigadors principals dels projectes aprovats seleccionaran i proposaran la persona candidata, d'acord amb els criteris de selecció establits en la base 8 d'este annex, i ho comunicaran al director general d'Universitat, Estudis Superiors i Ciència. A la proposta s'haurà d'adjuntar un certificat emés pel responsable en matèria d'investigació de l'entitat, en què es faça constar que la persona candidata proposada complix els requisits establits en la convocatòria.   
  
2. L'entitat demanarà i custodiarà la següent documentació de la persona candidata proposada:  
a) Fotocòpia del document nacional d'identitat, passaport o NIE.  
b) Fotocòpia del títol o del depòsit per a la seua expedició.  
c) Currículum.  
3. El termini de comunicació de la persona seleccionada serà d'un mes a partir de l'endemà de la publicació de la resolució director general d'Universitat, Estudis Superiors i Ciència per la qual s'aproven els projectes.  
  
Base 10. Justificació de l'ajuda  
La justificació de les ajudes es farà d'acord amb el que establix la base 12 de l'annex I de la present orde.  
  
  
ANNEX XVI  
Ajuda per a grups d'investigació per a la captació   
de projectes europeus  
  
Base 1. Objecte  
L'objecte de la present convocatòria és la concessió d'ajudes a grups d'investigació per a finançar els gastos ocasionats per participar en convocatòries per a projectes d'I+D de programes marc de la Unió Europea.  
  
Base 2. Sol·licitants i requisits dels beneficiaris  
Podran ser beneficiaris d'estes ajudes els centres d'investigació de la Comunitat Valenciana, els quals rebran les propostes efectuades per l'investigador principal del grup que hi tindrà formalitzada una relació contractual o estatutària.  
  
Base 3. Requisits del grup d'investigació  
El grup estarà format com a mínim per tres investigadors o investigadores, un dels quals serà l'investigador principal, qui tindrà formalitzada la seua vinculació estatutària o contractual amb l'entitat beneficiària, i que juntament amb almenys un altre membre del grup ha de posseir el títol de doctor.  
  
Base 4. Formalització de sol·licituds  
1. El termini i lloc de presentació de les sol·licituds serà de l'1 de desembre al 31 de desembre de 2013. Només s'admetrà una sol·licitud per grup d'investigació i projecte.  
2. L'imprés de sol·licitud anirà acompanyat dels documents següents:  
a) Memòria cientificotècnica del projecte d'investigació amb què opta a una convocatòria de programes marc de la Unió Europea.  
b) Currículum de cada un del investigador principal i de l'altre membre del grup que tinga la titulació de doctor que figuren en la sol·licitud.  
c) Historial científic-tècnic del grup d'investigació amb relació de tots els membres que el componen.  
d) Pressupost de gastos, desglossat per conceptes, inherents a la preparació de la participació del grup en un programa marc de la Unió Europea.   
  
Base 5. Naturalesa i quantia de les ajudes  
1. L'ajuda finançarà els gastos de viatges, manutenció i allotjament i la resta de gastos de funcionament inherents a la preparació per a la presentació del projecte a un programes marc de la Unió Europea, i serà com a màxim de 2.500 euros, i en cap cas no superarà l'import del gasto pressupostat.   
2. Els membres del grup no podran percebre remuneracions amb càrrec a esta ajuda. No seran objecte de finançament els gastos en béns inventariables siga quina siga la quantia.  
  
Base 6. Avaluació i selecció  
L'avaluació i la selecció de les propostes s'efectuarà segons els criteris següents:  
a) Qualitat del grup d'investigació (40 %).  
b) Interés cientificotècnic del projecte d'I+D que opta a un programa marc de la Unió Europea (40 %).  
c) Adequació del pressupost a les activitats previstes (20 %).  
  
Base 7. Justificació de les subvencions  
1. La justificació de les ajudes es farà d'acord amb el que establix la base 12 de l'annex I i per l'import de la subvenció concedida.  
  
2. A més, els centres beneficiaris de les ajudes hauran de justificar la subvenció aportant la còpia compulsada de la presentació de la sol·licitud, i la documentació que l'acompanye, per a la participació en un programa marc de la Unió Europea.  
3. El termini per a la presentació de les justificacions acabarà el 20 de novembre de 2014, llevat que es fixe un termini distint en la resolució de concessió.